Θα μπορούσα να αναφέρω χιλιάδες λόγους για να επισκεφθεί κάποιος την Κασσάνδρα, αλλά νομίζω ότι τους περισσότερους τους γνωρίζετε ήδη! Πρόκειται για έναν παραδεισένιο κόσμο, με ατέλειωτες αμμουδιές και πευκόφυτες εκτάσεις που φτάνουν ως την γαλαζοπράσινη θάλασσα. Κοσμοπολίτικους οικισμούς που θυμίζουν έντονα τα νησιά του Αιγαίου και νυχτερινή διασκέδαση που μνημονεύεται σε όλο τον κόσμο! Ελάτε να γνωρίσουμε το πρώτο πόδι της Χαλκιδικής.\nΗ Κασσάνδρα είναι η δυτικότερη χερσόνησος του νομού Χαλκιδικής και αποτελεί ουσιαστικά το λεγόμενο «πρώτο πόδι». Περιβάλλεται από τον Τορωναίο κόλπο στα ανατολικά (γνωστό ως Κόλπο Κασσάνδρας) και τον Θερμαϊκό κόλπο από τα δυτικά. Αποτελεί αδιαμφισβήτητα το πιο τουριστικά ανεπτυγμένο μέρος της Χαλκιδικής και ένα από τα πιο φημισμένα καλοκαιρινά θέρετρα ολόκληρης της χώρας. Κύριο χαρακτηριστικό της Κασσάνδρας είναι οι αμμώδεις παραλίες με τα καταπράσινα νερά, η έντονη βλάστηση και η νυχτερινή διασκέδαση που δεν σταματάει ποτέ! Παρακάτω επέλεξα για εσάς, όσα θεωρώ ότι πρέπει να δει κάποιος που επισκέπτεται τη περιοχή για πρώτη φορά.\n10) Κασσανδρινό – Μόλα Καλύβα\nΣίγουρα το Κασσανδρινό δεν θα το δείτε να φιγουράρει στις περισσότερες λίστες για την Κασσάνδρα, αφού δεν είναι ιδιαίτερα τουριστικό και αναμφίβολα όχι αυτό που έχουμε στο μυαλό μας όταν ακούμε Χαλκιδική. Πρόκειται για ένα παραδοσιακό ορεινό χωριό, σε μια κοιλάδα πνιγμένη στο πράσινο με περίπου 250 μόνιμους κατοίκους. Η ιστορία του μεγάλη, αφού σύμφωνα με ευρήματα το χωριό κατοικούνταν από την αρχαιότητα και κατά τους Βυζαντινούς χρόνους. Το Κασσανδρινό καταστράφηκε συθέμελα από τους Τούρκους στο χαλασμό της Κασσάνδρας το 1821, όμως ανοικοδομήθηκε μετά το 1826 από αυτούς που επέζησαν και επέστρεψαν δειλά-δειλά στον τόπο τους. Ένας όμως από τους κύριους λόγους να επισκεφθεί κάποιος το συγκεκριμένο χωριό είναι οι κοσμικές ταβέρνες με τους νόστιμους μεζέδες και τα ντόπια κρέατα.\nΜπορείτε να συνδυάσετε την επίσκεψη σας στο Κασσανδρινό με έναν ακόμη πολύ όμορφο οικισμό που απέχει μόλις 6 χιλιόμετρα από εκεί. Αναφέρομαι φυσικά στη Μόλα Καλύβα, ένα παραθαλάσσιο χωριουδάκι που φαίνεται να έχει πάρει το όνομα του από έναν φύλακα, που είχαν οι καλόγεροι σ’ αυτήν την περιοχή. Ονομαζόταν Μόλας και διέμενε σε μια καλύβα. Η παραλία της περιοχής δεν είναι τουριστική και η ηρεμία του τόπου σε συνδυασμό με το παραδεισένιο τοπίο θα σας αποζημιώσουν.\n9) Πολύχρονο- Κρυοπηγή\nΣτην ένατη θέση έχω τοποθετήσει δύο χωριά που έχουν κρατήσει κατά πολύ τον παραδοσιακό τους χαρακτήρα, έχοντας όμως πολλά σύγχρονα στοιχεία. Το πρώτο από τα δύο είναι το Πολύχρονο, που διαθέτει εφτά χιλιόμετρα παραλίας, πλακόστρωτα σοκάκια, ψαροταβέρνες και μια ιστορία που ξεκινά από το 650 π.Χ.. Το όνομα του προέρχεται από την λέξη «Πολύχροω», το οποίο ονόμασαν έτσι οι ντόπιοι γεωκτηνοτρόφοι εξαιτίας των πολλών λουλουδιών που υπήρχαν εκεί. Πέραν λοιπόν από την υπέροχη παράλια του και το μοναδικό φυσικό κάλος, στο Πολύχρονο θα συναντήσετε ναούς του προηγουμένου αιώνα, καθώς επίσης και ένα Λαογραφικό Μουσείο.\nΑκριβώς δίπλα στο Πολύχρονο συναντάμε την Κρυοπηγή. ‘Έναν πανέμορφο οικισμό στην μέση του πρώτου ποδιού που συνδυάζει δάσος με θάλασσα και θεωρείται ιδανικός προορισμός για οικογενειακές διακοπές. Είναι κτισμένη αμφιθεατρικά προσφέροντας πανοραμική θέα στον κόλπο της Κασσάνδρας και αποτελεί ίσως ένα από τα πιο στρατηγικά σημεία ολόκληρου του ποδιού. Το χωριό ουσιαστικά χωρίζεται σε δύο συνοικίες. Αυτή πάνω από τον κεντρικό δρόμο και αυτή που απλώνεται από κάτω του. Η πρώτη είναι η παλαιότερη και η καθόλου τουριστική. Είναι γεμάτη μικρά πέτρινα σπιτάκια με μεγάλους κήπους, τα οποία θυμίζουν άλλη εποχή. Διαθέτει μια πλακόστρωτη πλατεία με γραφικά ταβερνάκια, στην οποία βρίσκεται και η εκκλησία του χωριού, ο Άγιος Γεώργιος. Ενώ εκεί θα βρείτε ακόμη μια πηγή με δροσερό νερό (από εκεί πήρε το όνομα της η Κρυοπηγή). Αλλά και ένα μικρό πέτρινο αμφιθέατρο, στο οποίο τους καλοκαιρινούς μήνες τελούνται θεατρικές παραστάσεις. Η «νέα» συνοικία από την άλλη είναι ένας άλλος κόσμος. Τα μικρά πέτρινα σπιτάκια δίνουν τη θέση τους στις νεόχτιστες εξοχικές κατοικίες και τα γραφικά ταβερνάκια στα πολυτελή ξενοδοχεία. Και όσο κατεβαίνεις προς τα κάτω, τόσο η φύση σε μαγεύει και η θέα της θάλασσας σου κόβει την ανάσα. Η παραλία της Κρυοπηγής είναι εξαιρετική. Χωρίς «φανφάρες» έχει καταφέρει ουκ ολίγες φορές να πάρει μια γαλάζια σημαία. Μη περιμένετε όμως κάποιο Beach bar, δεν υπάρχει. Μόνο μια καντίνα στέκει εκεί, η οποία σερβίρει τα απολύτως απαραίτητα, καφέ, νερό και παγωτό.\n8) Αγία Παρασκευή – Λουτρά\nΗ Αγία Παρασκευή βρίσκεται στην ενδοχώρα της Κασσάνδρας και πήρε το όνομά της από την ομώνυμη εκκλησία στις παρυφές του χωριού. Το συγκεκριμένο χωριό έχει πλούσια ιστορία, αφού καταστράφηκε τρεις φορές από τους Τούρκους, με την τελευταία μάλιστα να γίνεται το 1821. Πετρόχτιστα σπίτια, ήρεμα σοκάκια, γραφικά ταβερνάκια και πανέμορφες διαδρομές μέσα στο κατάφυτο δάσος είναι μόνο λίγα από όσα θα δείτε στην Αγία Παρασκευή.\nΔύο είναι τα πράγματα για τα οποία όμως φημίζεται η Αγία Παρασκευή, την παραγωγή μελιού και τα ιαματικά της Λουτρά! Τα Λουτρά της Αγίας Παρασκευής βρίσκονται περίπου πέντε χιλιόμετρα από το χωριό, στον ομώνυμο οικισμό ο οποίος βρίσκεται μπροστά στη θάλασσα. Εκεί θα βρείτε κυρίως παραθεριστικές κατοικίες, ενοικιαζόμενα δωμάτια και ξενοδοχεία, καθώς επίσης τις ιαματικές πηγές που φημίζονται για τις σπάνιες θεραπευτικές τους ιδιότητες και προσελκύουν χιλιάδες τουρίστες ετησίως.\n7) Νέα Φώκαια – Σάνη\nΗ Νέα Φώκαια είναι ένα από τα νεότερα χωριά της Κασσάνδρας, αφού ιδρύθηκε μόλις το 1922, όμως η περιοχή κατοικούνταν από τα αρχαία χρόνια. Σήμα κατατεθέν του παραθαλάσσιου αυτού χωριού είναι ο βυζαντινός πύργος του Αγίου Παύλου, που στέκει αγέρωχος στο γραφικό του λιμανάκι. Ενδιαφέρον παρουσιάζει ακόμη το εκκλησάκι του Αγίου Παύλου, που βρίσκεται στην είσοδο του χωριού. Πρόκειται ουσιαστικά για λαξευμένο, στα βραχώδη πετρώματα του χωριού, Μακεδονικό τάφο, ο οποiος προκαλεί το δέος των επισκεπτών, καθώς σύμφωνα με τη παράδοση εκεί κατέφυγε ο Απόστολος Παύλος για να γλιτώσει από τους διώκτες του. Τέλος, οι λάτρεις του ψαριού θα έχουν την δυνατότητα να δοκιμάσουν φρέσκα θαλασσινά στα δεκάδες ταβερνάκια του χωριού ή να αγοράσουν κατευθείαν από τους τοπικούς ψαράδες.\nΛίγα χιλιόμετρα από εκεί υπάρχει ένας ακόμη οικισμός που αξίζει να επισκεφτείτε. Αναφέρομαι φυσικά στο Σάνη. Σίγουρα δεν πρόκειται για ένα γραφικό ή ιστορικό χωριό, αλλά οι καταγάλανες παραλίες του θεωρούνται από τις καλύτερες σε όλη την Χαλκιδική! Εκεί θα βρείτε πλήρως εξοπλισμένα ξενοδοχειακά συγκροτήματα και κάμπινγκ, τα οποία κάνουν την περιοχή πόλο έλξης για πολλούς Έλληνες και ξένους τουρίστες.\n6) Φούρκα– Ποσείδι\nΗ Φούρκα είναι ένα στολίδι αρχιτεκτονικής και παράδοσης. Μια περιοχή πνιγμένη στο πράσινο, με πεύκα, ελιές και διάφορα άλλα λουλούδια, παραδοσιακά διατηρητέα αρχοντικά, μικρά εξωκλήσια και μια καταγάλανη παραλία, την Σκάλα Φούρκας, η οποία έχει κερδίσει ουκ ολίγες φορές μια γαλάζια σημαία. Μάλιστα, οι ντόπιοι συνηθίζουν να λένε ότι στην Φούρκα θα δει κανείς το πιο όμορφο ηλιοβασίλεμα στην Χαλκιδική!\nΤο Ποσείδι από την άλλη είναι ευρέως γνωστό για το φοιτητικό κάμπινγκ που εδρεύει στην περιοχή. Τους καλοκαιρινούς μήνες συρρέουν ανά χιλιάδες φοιτητές από όλη την βόρεια Ελλάδα, που επιλέγουν αυτό το μέρος για να περάσουν τις διακοπές τους. Βέβαια το γραφικό αυτό χωριουδάκι έχει να επιδείξει και άλλα πράγματα πέραν του κάμπινγκ. Πρώτο και καλύτερο τον φάρο του Ποσειδίου, ο οποίος κατασκευάστηκε το 1864, καθώς επίσης την Μένδη, στην οποία βρίσκεται ο ναός του Ποσειδώνα, χτισμένος σε μια λωρίδα γης κοντά στη θάλασσα.\n5) Κασσάνδρεια – Σίβηρη\nΣτην έκτη θέση συναντάμε αρχικά την Κασσάνδρεια. Μια κωμόπολη 3.500 κατοίκων, η οποία τους καλοκαιρινούς μήνες μετρά μέχρι και 25.000 κατοίκους! Βρίσκεται στο μέσο της χερσονήσου και αποτελεί την έδρα ολόκληρου του Δήμου Κασσάνδρας. Εκεί μάλιστα στεγάζονται το δημαρχείο, το κέντρο υγείας, το αστυνομικό τμήμα και πολλά άλλα κρατικά κτίρια. Έχει πάρει το όνομα της από το βασιλιά Κάσσανδρο της Μακεδονίας, ενώ γίνονται αναφορές για την περιοχή από τον 16ο αιώνα! Περπατήστε από τον κεντρικό πεζόδρομο μέχρι την κεντρική πλατεία και ύστερα χαθείτε στα μικρά πλακόστρωτα στενάκια, χαζεύοντας παλιά αρχοντικά, άριστα δείγματα της τοπικής αρχιτεκτονικής και ιστορικούς ναούς πολλών αιώνων.\nΜια ανάσα από την Κασσάνδρεια βρίσκεται και η πανέμορφη Σίβηρη. Πρόκειται για έναν παραθαλάσσιο οικισμό, ο οποίος τα τελευταία χρόνια έχει αναπτυχθεί ιδιαιτέρως. Ο παραλιακός της πεζόδρομος θα σας θυμίσει κάποιο κυκλαδίτικο νησί, ενώ χαρακτηριστικό της περιοχής είναι οι φανταστικές ταβέρνες, που έχουν θέα το καταπράσινο περιβάλλον με τις μαγευτικές παραλίες.\nΗ Καλλιθέα είναι το μέρος που χτυπάει η καρδιά της νυχτερινής διασκέδασης στη Χαλκιδική. Εκεί βρίσκονται τα περισσότερα νυχτερινά κέντρα του πρώτου ποδιού, καθώς επίσης μεγάλα beach bars, καφέ, εστιατόρια και εκατοντάδες άλλα μαγαζάκια. Άλλωστε η Καλλιθέα είναι ένα από τα χωριά της Χαλκιδικής που μένει «ζωντανό» καθ’όλη την διάρκεια του χρόνου, διατηρώντας τον χαρακτήρα του και τους χειμερινούς μήνες! Βέβαια, η Καλλιθέα αποτελεί πόλο έλξης χιλιάδων τουριστών και για τα σημαντικά αρχαιολογικά ευρήματα που έχουν έρθει στην επιφάνεια μετά από αρχαιολογικές έρευνες που έχουν γίνει στην παραλία της. Στα αρχαιολογικά ευρήματα συγκαταλέγονται ο Ναός τον Άμμωνα Δία (δωρικού ρυθμού που κατασκευάστηκε τον 4ο αιώνα π.χ.) και η Βασιλική του Σωλήνα!\nΑν η Καλλιθέα είναι η καρδιά του πρώτου ποδιού, τότε σίγουρα το Πευκοχώρι θα ήταν η κεντρική του αρτηρία. Ο συγκεκριμένος οικισμός είναι αναμφίβολα ένας από τους πιο ανεπτυγμένους σε όλη την χώρα συγκεντρώνοντας εκατοντάδες χιλιάδες τουρίστες κάθε καλοκαίρι. Το όνομα του δεν είναι τυχαίο αφού βρίσκεται σε μια περιοχή γεμάτη πεύκα και ελιές, όντας ένας επίγειος παράδεισος. Στο Πευκοχώρι θα βρείτε κάποια από τα καλύτερα beach bars της Ελλάδος, πεντάστερα ξενοδοχεία, βραβευμένα εστιατόρια και πολυτελή καταστήματα. Παράλληλα θα συναντήσετε απομονωμένες παραλίες, κουκλίστικους ξενώνες, γραφικά ταβερνάκια και τουριστικά μαγαζάκια. Με λίγα λόγια ένα μέρος για κάθε βαλάντιο.\nΑν και βρίσκεται μόλις λίγα χιλιόμετρα από το Πευκοχώρι, το Παλιούρι έχει έναν τελείως διαφορετικό χαρακτήρα. Βρίσκεται στο νοτιότερο άκρο της Κασσάνδρας και είναι κυρίως γνωστό για τις υπέροχες παραλίες του. Τα καταγάλανα νερά τους και η χρυσαφένια άμμος τους, σίγουρα θα σας εντυπωσιάσουν.\nΗ Άφυτος ή Άθυτος, οι γνώμες διίστανται, είναι ένα από τα πιο όμορφα χωριά της Κασσάνδρας. Ένας οικισμός με πανέμορφα σοκάκια, πέτρινα αρχοντικά, υπέροχες παραλίες και φιλόξενους ανθρώπους. Βρισκόμενος κάποιος εκεί αξίζει να επισκεφτεί τον ναό του Αγίου Δημητρίου (1859) στο κέντρο του χωριού, το αρχοντικό Αλετρά που λειτουργεί ως Λαογραφικό Μουσείο και να περπατήσει μέχρι τον Βράχο, για να έχει πανοραμική θέα σε όλο τον Τορωναίο Κόλπο.\nΚαι στην κορυφή της λίστας δεν θα μπορούσε να είναι κάποιο άλλο χωριό πέραν της αγαπημένης μου Χανιώτης. Σύμφωνα με την παράδοση το χωριό πήρε το όνομά του από τον πρώτο κάτοικο του που καταγόταν από τα Χανιά της Κρήτης και εγκαταστάθηκε στο παλιό χωριό που βρίσκετε στην ενδοχώρα της Κασσάνδρας! Θυμίζει έντονα νησί, με τα δαιδαλώδη λιθόστρωτα στενάκια της, που σφύζουν από ζωή, τα εκατοντάδες μικρά μαγαζάκια της, την βραβευμένη παραλία της και την έντονη νυχτερινή της ζωή καθ’όλη τη διάρκεια της ημέρας!\nΣτην Χαλκιδική δεν υπάρχει κάποιο αεροδρόμιο, με κοντινότερο να είναι αυτό της Θεσσαλονίκης. Οπότε η μετάβαση στην Κασσάνδρα μπορεί να γίνει είτε με δικό σας μεταφορικό μέσο είτε με κάποιο λεωφορείο του ΚΤΕΛ Χαλκιδικής. Αν επιλέξετε την πρώτη επιλογή, θα κινηθείτε σε έναν ολοκαίνουργιο δρόμο, χωρίς διόδια, ο οποίος όμως σε πολλά σημεία του ενδέχεται να είναι μποτιλιαρισμένος. Στην δεύτερη περίπτωση, θα πρέπει να μεταβείτε στα ΚΤΕΛ Χαλκιδικής, τα οποία βρίσκονται έξω από το κέντρο της Θεσσαλονίκης για να αγοράσετε το εισιτήριο σας. Τους καλοκαιρινούς μήνες τα δρομολόγια είναι πολύ συχνά, οπότε δεν θα δυσκολευτείτε να βρείτε κάποιο!\nΗ Κασσάνδρα είναι ένα από τα πιο δημοφιλή καλοκαιρινά θέρετρα της χώρας, κάτι που συνεπάγεται με πληθώρα καταλυμάτων. Η άποψη μου είναι να επιλέξετε για την διαμονή σας τα χωριά προς το τέλος του ποδιού, όπου βρίσκονται οι καλύτερες παραλίες και γενικά χτυπά η καρδιά της περιοχής! Αρχικλα προτείνω λοιπόν το Liogerma Apartments & Restaurant στο Πευκοχώρι Χαλκιδικής! Πρόκειται για ένα συγκρότημα καταλυμάτων στο πιο στρατηγικό σημείο της περιοχή, το οποίο διαθέτει και εστιατόριο. Ακόμη, πολύ καλή επιλόγη είναι το Παλιά Πλατεία Apartments, μια ανάσα απο το κέντρο του Πευκοχωρίου και η Villa Evi, στο ίδιο χωριό!\nΒρισκόμενοι στη Κασσάνδρα, θα πρέπει οπωσδήποτε να δοκιμάσετε κάποια από τα διάσημα τοπικά της προϊόντα. Η Χαλκιδική φημίζεται για το μέλι, τα φρούτα και τα λαχανικά, τα γλυκά του κουταλιού και φυσικά τα ολόφρεσκα θαλασσινά της. Για θαλασσινά λοιπόν προτείνω τον Φάρο στην Χανιώτη, τον Μπακάλη στο Πευκοχώρι και το Aelia Bar Restaurant στην Αγία Παρασκευή. Για τοπικές γεύσεις πρέπει να πάτε στην πλατεία της Ανθούλας στην Κρυοπηγή, για καλό κρέας στον Ζάχο στο Κασσανδρινό, ενώ για ιταλική κουζίνα και πίτσα στο Capri στο Πευκοχώρι, το Εύγευστον στην Καλλιθέα, το Da Leonardo στο Πολύχρονο και το Bistro στην Κρυοπηγή. Τέλος, μην παραλείψετε να δοκιμάσετε λουκουμάδες από την Άκρη στην Σίβηρη.\nΔιαβάστε το άρθρο μου για το δεύτερο πόδι της Χαλκιδικής, την Σιθωνία εδώ


Ξανά στο τραπέζι οι επεκτάσεις της Αττικής Οδού προς Λαύριο και Ραφήνα | forkeratea.com\nΟ φρικτός θάνατος δυο μεταναστών στην Αυστρία ξύπνησε μνήμες της τραγωδίας…\nΒόλος: «Θερμό» επεισόδιο στο δημαρχείο με τον Μπέο – «Θα σας…\nτιμη Showbiz covid ασθενείς Μητσοτάκης προγραμμα Αθήνα ΜΑΥΡΑ ΠΕΡΙΒΡΑΧΙΟΝΙΑ 000 Θεσσαλονίκη κακοκαιρία «Μπάλλος» ΚΟΙΝΩΝΙΑ Δελτία Τύπου Βρετανία Γερμανία\nΞανά στο τραπέζι οι επεκτάσεις της Αττικής Οδού προς Λαύριο και Ραφήνα\nΤο επόμενο διάστημα θα εξετάσει το υπουργείο Υποδομών το έργο επέκτασης της Αττικής Οδού, υποστήριξε χθες στη Διαρκή Επιτροπή Παραγωγής και Εμπορίου της Βουλής ο Μιχ. Χρυσοχοΐδης. Ποια εμπόδια πρέπει να ξεπεράσει το υπουργείο για να προχωρήσουν τα έργα.\nΟι επεκτάσεις της Αττικής Οδού μπαίνουν ξανά στο τραπέζι όπως προκύπτει από απάντηση του υπουργού Υποδομών σε σχετική ερώτηση του νέου δημάρχου Λαυρεωτικής Δημ. Λουκά, κατά τη διάρκεια συζήτησης για την επέκταση του προαστιακού σιδηροδρόμου ως το λιμάνι του Λαυρίου. Ο κ. Χρυσοχοΐδης είπε πως η επέκταση της Αττικής Οδού «είναι ένα θέμα που θέλουμε να δούμε το επόμενο διάστημα». Πρόσθεσε ότι στο υπουργείο θα εξετάσουν «πώς θα ολοκληρώσουμε ή θα συμπληρώσουμε τις υποδομές, ούτως ώστε η σπουδαία υποδομή της Αττικής Οδού να επεκταθεί προς νοτιοανατολικά».\nΣτο νέο ρυθμιστικό σχέδιο Αθηνών περιλαμβάνονται η επέκταση της Αττικής Οδού μέχρι το Λαύριο, καθώς και η κατασκευή του κλάδου μέχρι τη διασταύρωση της Ραφήνας και η σύνδεσή της με τη βόρεια πύλη του αεροδρομίου «Ελευθέριος Βενιζέλος». Το έργο εντάσσεται κυρίως γιατί συνδέεται με την ενίσχυση του ρόλου του λιμένα Λαυρίου στην ακτοπλοΐα καθώς και του σχεδίου κατασκευής μαρίνας για πολυτελή mega-yachts.\nΤο μοντέλο χρηματοδότησης και διαχείρισης των επεκτάσεων της Αττικής Οδού, όμως, είναι δύσκολη εξίσωση για το υπουργείο Υποδομών. Πρώτον, γιατί είναι δύσκολο να βρεθούν τα κεφάλαια που απαιτούνται για την κατασκευή του έργου, ειδικά όταν η Ελλάδα εμφανίζεται να διεκδικεί εκατοντάδες εκατομμύρια για project finance (π.χ. το φθινόπωρο θα ξεκινήσει ο διαγωνισμός για το αεροδρόμιο στο Καστέλι Ηρακλείου που επίσης απαιτεί τεράστια ιδιωτικά κεφάλαια).\nΔεύτερον γιατί παρά το γεγονός πως τον Μάιο υπήρξε -για πρώτη φορά μετά από πέντε χρόνια- αύξηση στην κυκλοφορία της Αττικής Οδού έναντι του αντίστοιχου μήνα του 2013, οι διελεύσεις στον οδικό άξονα έχουν μειωθεί σημαντικά. Ο μέσος αριθμός ημερήσιων διελεύσεων πέρυσι ήταν 200.561 έναντι 215.691 το 2012 όταν στις λαμπρές ημέρες του οδικού άξονα προσέγγιζαν τις 300.000.\nΤρίτον πώς θα προκηρυχθεί ως ξεχωριστό έργο η επέκταση ενός κλειστού οδικού άξονα; Η κοινοπραξία Αττική Οδός διαθέτει σύμβαση παραχώρησης η οποία λήγει τον Σεπτέμβριο του 2024 και δύσκολα θα φτάσει το επίπεδο απόδοσης ιδίων κεφαλαίων ώστε ο οδικός άξονας να επιστραφεί νωρίτερα στο δημόσιο.\nΜία περίπτωση που είχε εξεταστεί στο παρελθόν ήταν η δημιουργία ενός μεγάλου πακέτου (με τις επεκτάσεις προς Λαύριο και Ραφήνα μαζί με επέκταση της περιφερειακής Υμηττού μέχρι τη Λεωφόρο Βουλιαγμένης) ώστε να είναι ελκυστικό ως αυτόνομο έργο. Το συγκεκριμένο πακέτο μάλιστα είχε προκηρυχθεί στις αρχές της προηγούμενης δεκαετίας μαζί με τα άλλα έργα παραχώρησης στους οδικούς άξονες. Στη συνέχεια υπήρξε αναμόρφωση του πακέτου των επεκτάσεων επί Γ. Σουφλιά στο υπουργείο ΠΕΧΩΔΕ, χωρίς ποτέ να ολοκληρωθεί ο διαγωνισμός.\nΥπενθυμίζεται πως επί κυβέρνησης Κ. Καραμανλή οι τεχνικές εταιρείες που συμμετέχουν στην Αττική Οδό είχαν προτείνει να αναλάβουν τη χρηματοδότηση και την κατασκευή των επεκτάσεων με δικά τους κεφάλαια, με παράλληλη χρονική επέκταση της υφιστάμενης σύμβασης παραχώρησης της Αττικής Οδού. Είχαν διοργανώσει, μάλιστα, και συνέντευξη τύπου, αλλά η τότε κυβέρνηση απέρριψε το αίτημα.\nΠροηγούμενο άρθροΕκδήλωση με ηλιακούς φούρνους στην Κακή Θάλασσα\nΕπόμενο άρθροΦωτιά στις περιοχές Σάκκα και Λάκιζα στην Κερατέα. Εμπρησμό καταγγέλλει ο δήμαρχος Λαυρεωτικής. Απειλεί την Διψέλιζα η πυρκαγιά. (συνεχής ενημέρωση)


COOK IN LOVE: Κοτόπουλο σε σφολιάτα με λαχανικά\nΚοτόπουλο σε σφολιάτα με λαχανικά\n3 φιλέτα κοτόπουλο, κομμένα σε χοντρές μπουκιές\n1 πιπεριά κόκκινη, κομμένη σε λωρίδες λεπτές\n1 κρεμμύδι μέτριο, κομμένο σε χοντρά κομμάτια\n5 κολοκυθάκια, κομμένα σε χοντρά κομμάτια\n1 κουταλιά σπόρους κόλιαντρου\n2 κουταλιές μουστάρδα παραδοσιακή\nΠαίρνετε ένα πλαστικό μπολ και ρίχνετε μέσα όλα τα λαχανικά, πιπεριά, κρεμμύδι, φινόκιο, κολοκυθάκια καθώς και τα κομματάκια του κοτόπουλου. Ανακατεύετε και προσθέτετε τη μουστάρδα, το κόλιαντρο, την κρέμα γάλακτος και το λάδι. Αλατοπιπερώνετε και ανακατεύετε καλά.\nΣτη συνέχεια, παίρνετε ένα μεσαίο στρογγυλό ταψί και αδειάζετε όλο το μείγμα κοτόπουλου και λαχανικών. Σκεπάζετε το μείγμα με το ένα φύλλο σφολιάτας. Όσο περισσέψει από το ταψί το κόβετε. Πιέζετε το φύλλο στα τοιχώματα του ταψιού να κολλήσει. Παίρνετε το δεύτερο φύλλο σφολιάτας και, με τη βοήθεια ενός ψαλιδιού, το κόβετε σε κομμάτια μήκους 5 εκατοστών, δίνοντας του το σχήμα του φύλλου. Διακοσμείτε την επιφάνεια της σφολιάτας με αυτά. Αλείφετε με το χτυπημένο αβγό και ψήνετε για 40 λεπτά, στους 170 C, σε προθερμασμένο φούρνο και έχοντας το ταψί σκεπασμένο. Κατόπιν, ξεσκεπάζετε και ψήνετε για 10 λεπτά ακόμα.


Ο Γραμματέας του ΜέΡΑ25, Γ. Βαρουφάκης στο οικονομικό φόρουμ του Δήμου Σπάρτης και σειρά συναντήσεων με φορείς του νομού - ΜέΡΑ25\nHome / Νέα / Ο Γραμματέας του ΜέΡΑ25, Γ. Βαρουφάκης στο οικονομικό φόρουμ του Δήμου Σπάρτης και σειρά συναντήσεων με φορείς του νομού\nΟ Γραμματέας του ΜέΡΑ25, Γ. Βαρουφάκης στο οικονομικό φόρουμ του Δήμου Σπάρτης και σειρά συναντήσεων με φορείς του νομού\nΟ Πρόεδρος της Κ.Ο. και Γραμματέας του ΜέΡΑ25 κ.Γιάνης Βαρουφάκης το Σάββατο 25 Ιανουαρίου θα συμμετέχει και θα μιλήσει στο οικονομικό φόρουμ που διοργανώνει ο Δήμος της Σπάρτης σε συνεργασία με το International Chamber of Commerce με θέμα «Κοιτώντας μπροστά: Μπορούμε να ξεπεράσουμε το 4% σε ρυθμούς ανάπτυξης;». Πριν την έναρξη των εργασιών του φόρουμ (στις 5.30 μ.μ.) έχει προγραμματισθεί συνέντευξη τύπου.\nΣτα πλαίσια επίσης των επαφών του με τους φορείς του νομού αλλά και τα στελέχη και μέλη του ΜέΡΑ25 το Σάββατο θα έχει συναντήσεις με τον Εμπορικό Σύλλογο και το Εργατικό Κέντρο της Σπάρτης καθώς επίσης και με τον Δήμαρχο Ευρώτα κ.Δήμο Βέρδο – αλλά και μέλη του Διοικητικού Συμβουλίου του Δήμου – καθώς και με αντιπροσωπεία της επιτροπής αγώνα των κατοίκων του Ευρώτα στη Σκάλα.\nΤην Κυριακή στις 12.30 μ.μ. ο Γραμματέας του ΜέΡΑ25 κ.Βαρουφάκης θα συναντηθεί με τον Δήμαρχο της Σπάρτης κ. Πέτρο Δούκα και στη συνέχεια με εκπροσώπους των συλλόγων για την προστασία του ποταμού Ευρώτα αλλά και των Φίλων του Μουσείου Σπάρτης. Ακολούθως ο Γραμματέας του ΜέΡΑ25 θα έχει συνεργασία με κομματικά στελέχη των νομών Λακωνίας, Αρκαδίας και Μεσσηνίας.\nΚαταγγελία στον Συνήγορο του Πολίτη για την άρνηση δημοσιοποίησης της μελέτης επιπτώσεων του ΧΥΤΑ ΦυλήςΣυνάντηση με τα σωματεία των εργαζομένων της ΛΑΡΚΟ


Καταρρίπτουμε 6 γνωστούς μύθους για τα γυαλιά ηλίου | Thats Life. Life as it is!\nΖώδια: Ημερήσιες Προβλέψεις 4/5/2020\nΚαταρρίπτουμε 6 γνωστούς μύθους για τα γυαλιά ηλίου\nΨάχνετε να αγοράσετε νέα γυαλιά ηλίου; Έχουμε μερικά πολύ χρήσιμα tips να σας δώσουμε, καθώς μερικά από όσα ακούγονται για τα γυαλιά ηλίου, είναι απλά μύθοι. Η αναζήτηση και η αγορά γυαλιών ηλίου δεν θα έπρεπε να είναι ούτε τόσο δύσκολη, ούτε τόσο κοστοβόρα. Τελικά, είναι πολύ πιο εύκολο και προσιτό να βρούμε τα τέλεια για εμάς γυαλιά. Ελάτε, λοιπόν, να απομυθοποιήσουμε μαζί μερικά δήθεν ‘facts’ παρακάτω.\nΒάζουμε τέλους σε 6 γνωστούς μύθους γύρω από τα γυαλιά ηλίου:\nΜύθος #1: Τα γυαλιά με 100% UV προστασία πρέπει να είναι ακριβά\nΚαι όμως, μπορείτε να βρείτε γυαλιά και με 10€ που να παρέχουν επαρκή προστασία UV. Σίγουρα, τα ακριβά γυαλιά των 200€ θα έχουν πιο premium υλικά σε σκελετό και γυαλί, αυτό όμως δεν σημαίνει ότι τα πιο φτηνά δεν προστατεύουν τα μάτια μας. Αυτό που πρέπει να αναζητείτε όταν ψάχνετε να αγοράσετε νέα γυαλιά ηλίου είναι να έχουν 100% προστασία UV 400. Η μόνη περίπτωση να πάρετε γυαλιά ηλίου που δεν θα κάνουν αυτό που υπόσχονται, είναι να είναι ψευδής η δήλωσή τους ότι παρέχουν την απαραίτητη προστασία.\nΑυτό που προτείνουμε, είναι να αγοράζετε από μαγαζιά που παρέχουν κάποια αξιοπιστία. Κατά τ’άλλα, μην σας τρομάζουν οι χαμηλές τιμές. Να θυμάστε ότι μπορείτε πάντα να τεστάρετε την προστασία των γυαλιών σας σε έναν οπτικό.\nΜύθος #2: Οι σκούροι φακοί προστατεύουν καλύτερα τα μάτια\nΆλλος ένας μύθος, είναι ότι οι ανοιχτόχρωμοι φακοί δεν προστατεύουν τα μάτια όσο καλά όσο οι σκουρόχρωμοι. Αυτό δεν ισχύει, καθώς το φίλτρο UV που έχουν οι φακοί δεν έχει να κάνει με το χρώμα τους.\nΝαι, οι σκουρόχρωμοι φακοί μπορεί να είναι πιο άνετοι σε καταστάσεις με υπερβολική ηλιοφάνεια, όπως π.χ. ένα καλοκαιρινό μεσημέρι στην παραλία, ωστόσο δεν έχει να λέει κάτι για την προστασία που προσφέρουν κατά των υπεριωδών ακτίνων του ηλίου.\nΑντιθέτως, ένας εντελώς διάφανος φακός με UV φίλτρο είναι πολύ καλύτερος από έναν σκουρόχρωμο φακό χωρίς φίλτρο. Αυτό συμβαίνει διότι ο σκουρόχρωμος φακός κάνει την κόρη του ματιού να διασταλεί, επιτρέποντας περισσότερεη ‘κακή’ ακτινοβολία να απορροφηθεί.\nΜύθος #3: Οι Polarized φακοί προστατεύουν καλύτερα τα μάτια μας\nΙσχύει όντως ότι οι polarized φακοί μπορεί να είναι πιο άνετοι στην χρήση, καθώς αντανακλούν περισσότερο φως και μας δίνουν καθαρότερη εικόνα. Ωστόσο, αυτό δεν έχει να κάνει με την προστασία που παρέχουν ή όχι στα μάτια μας. Εάν έχουν UV φίλτρο, τότε παρέχουν την ίδια ακριβώς προστασία με οποιδήποτε άλλο γυαλί.\nΤο αν θα είναι polarized ή όχι οι φακοί, εξαρτάται από την χρήση για την οποία τα θέλετε. Για παράδειγμα, εάν ασχολείστε με σπορ, τότε οι polarized φακοί θα είναι πολύ καλή επιλογή.\nΜύθος #4: Το χρώμα του φακοί επηρεάζει την προστασία που προσφέρει\nΦυσικά, όπως και για το εάν είναι σκούρος ή όχι ένας φακός, αντίστοιχα ούτε το χρώμα του επηρεάζει την προστασία που μας προσφέρει.\nΜύθος #5: Τα παιδιά δεν χρειάζεται να φορούν γυαλιά όσο οι ενήλικες\nΤα παιδιά χρειάζονται ακριβώς την ίδια προστασία όσο και εμείς. Μάλιστα, χρειάζεται πολλή προσοχή όταν αγοράζετε γυαλιά ηλίου για τα παιδιά σας, καθώς υπάρχουν πολλά ζευγάρια εκεί έξω που δεν παρέχουν όντως UV προστασία. Για να είστε σίγουροι, τεστάρετέ τα σε έναν οπτικό.\nΜύθος #6: Δεν χρειάζετε να φοράμε γυαλιά σε μία συννεφιασμένη μέρα\nΟι υπεριώδεις ακτίνες του ηλίου μπορούν να προσπεράσουν τα σύννεφα και να κάνουν κακό στα μάτια μας. Έτσι, ακόμη και τον χειμώνα είναι σημαντικό να φοράμε γυαλιά ηλίου. Διαλέξτε τα πιο στυλάτα γυαλιά ηλίου και μην παραλείπετε να τα φοράτε Χειμώνα/Καλοκαίρι.\nΤα τέλεια γυαλιά ηλίου – με την απαραίτητη προστασία φυσικά\nΕάν ψάχνετε να κάνετε δώρο σε κάποιο δικό σας πρόσωπο ένα ζευγάρι γυαλιά ηλίου, ή ψάχνετε για τον εαυτό σας, έχουμε τις τέλειες προτάσεις. Αρχικά, έχουν την απαραίτητη προστασία που χρειάζονται τα μάτια μας, οπότε το μόνο που θα πρέπει να σας απασχολεί είναι να βρείτε πιο είναι το ιδανικό σχέδιο για εσάς.\nΡίξαμε μία ματιά στην νέα συλλογή των γυαλιών HUGO για την σεζόν Άνοιξη/Καλοκαίρι 2021 και βρήκαμε τα τέλεια σχέδια, για άντρες και γυναίκες.\nΤα ανδρικά ορθογώνια γυαλιά ηλίου HG 1143/S διατίθενται σε μαύρο ματ με γκρι φακούς, κίτρινο χρυσό με γκρι/χρυσούς καθρεπτέ φακούς με γραφιστικό σχέδιο, μπλε με γαλάζιους φακούς, ασημί με ασημί καθρεπτέ φακούς και κόκκινο ματ με γκρι/κόκκινους καθρεπτέ φακούς με γραφιστικό σχέδιο.\nΑκόμη, βρήκαμε και τα τέλεια ανδρικά ορθογώνια γυαλιά οράσεως. Τα HG 1145 διατίθενται σε μαύρο ματ, σκούρο ασημί, χρυσό, ασημί και μπλε χρώμα.\nΓυαλιά ηλίου που εγγυώνται και την περιβαλλοντική υπευθυνότητα\nΤα Γυαλιά HUGO παρουσιάζουν μια σειρά νέων γυαλιών ηλίου στο πλαίσιο της capsule συλλογής CLEAN UP YOUR ACT, που σηματοδοτεί την πρώτη συλλογή γυαλιών της μάρκας που δημιουργήθηκε με πιο βιώσιμα υλικά, για μειωμένο περιβαλλοντικό αποτύπωμα στον πλανήτη.\nΤα μοντέλα αυτά δημιουργήθηκαν από αναγεννημένο νάιλον με πιστοποίηση ECONYL®. Πρόκειται για υλικό που δημιουργήθηκε από δίχτυα ψαρέματος και παλιά χαλιά που συλλέχθηκαν από χωματερές και από τη θάλασσα, σύμφωνα με τον στόχο της HUGO για αύξηση του ποσοστού στοιχείων της συλλογής της που παράγονται με περιβαλλοντικά υπεύθυνο τρόπο και για μείωση του αποτυπώματος της μέσα από την χρήση διαδικασιών που είναι φιλικές προς το κλίμα και το περιβάλλον, συμβάλλοντας με τον τρόπο αυτό στην προστασία του πλανήτη για τις επόμενες γενιές.\nΤα ορθογώνια γυαλιά ηλίου HG 1148/S διατίθενται σε κόκκινο ματ με γκρι φακούς, μαύρο ματ με πορτοκαλί/κόκκινους καθρεπτέ φακούς και μπλε ματ με ουρανί μπλε καθρεπτέ φακούς.\nΤα γυαλιά ηλίου HG 1149/S με επίπεδο σχεδιασμό στο μπροστινό μέρος διατίθενται σε μαύρο ματ με πορτοκαλί/κόκκινους καθρεπτέ φακούς, πράσινο ματ με πράσινους καθρεπτέ φακούς λευκό με ασημί καθρεπτέ φακούς και μπλε ματ με μπλε καθρεπτέ φακούς.\nΗ συλλογή γυαλιών HUGO παράγεται και διανέμεται από το Safilo Grοup. Εσάς ποια σας «κέρδισαν»;\nFORGE OF EMPIRES – FREE ONLINE GAME#StayAtHome and Play this City-Building Game. No Install.\nOBRINVESTΜια επένδυση στην Amazon ύψους 250 € θα μπορούσε να σας αποφέρει έναν επιπλέον μισθό.\nHUGO ΓΥΑΛΙΑSafiloΜΥΘΟΙ ΓΥΑΛΙΑ ΗΛΙΟΥΜΥΘΟΥΣ ΓΥΑΛΙΩΝ ΗΛΙΟΥ\nGNTM 3 – Είναι τελικά ζευγάρι ο Ηρακλής με την Μαρινέλα; Νέες φωτογραφίες ‘προδίδουν’ την αλήθεια\nΆγριες Μέλισσες – Υποθέσεις Επεισοδίων 120-123: Ο «πόλεμος» για την επιμέλεια του Σέργιου συνεχίζεται\n5 στιλ γυαλιών που θα φορούν όλοι το καλοκαίρι


ΜΠΟΚΑΡΗΣ ΓΙΩΡΓΟΣ - ΠΟΛΙΤΕΣ ΣΕ ΚΙΝΗΣΗ ΔΑΦΝΗΣ ΥΜΗΤΤΟΥ\nΕίμαι Χημικός Μηχανικός με ειδίκευση στη Διοίκηση Βιομηχανικών Μονάδων. Εργάστηκα για περισσότερα από 25 χρόνια στην παραγωγή δομικών υλικών και τα τελευταία 10 χρόνια ασχολούμαι με την έρευνα των ιδιοτήτων των βοτάνων για φαρμακευτική και καλλυντική χρήση.\nΑπό τα νεανικά μου χρόνια οργανώθηκα στην ΕΚΟΝ Ρήγας Φεραίος. Κατά τη διάρκεια των σπουδών μου στη Ρώμη της Ιταλίας, υπήρξα εκλεγμένος αντιπρόσωπος των φοιτητών στο συμβούλιο των καθηγητών του Πολυτεχνείου και ήμουν μέλος της FGCI (νεολαίας του PCI) και της CGIL (Γενική Συνομοσπονδία Εργασίας).\nΣτον Δήμο μας δραστηριοποιήθηκα με το γονεϊκό κίνημα 15 χρόνια. Έχω διατελέσει μέλος Δ.Σ Συλλόγων Γονέων της Α/θμιας και Β/θμιας Εκπαίδευσης και Πρόεδρος της Ένωσης Γονέων Υμηττού και της Ένωσης Γονέων Δάφνης-Υμηττού. Είμαι ενεργό μέλος στα κινήματα Αλληλεγγύης και σε Πολιτιστικούς Φορείς του Δήμου μας (είμαι μέλος του Δ.Σ του ΦΟΥ και του Δ.Σ. του Θεάτρου Βράχων).\nΑσχολούμαι με την ανάπτυξη της Κοινωνικής Οικονομίας και συμμετέχω σε ΚΟΙΝΣΕΠ, που δραστηριοποιείται στη Δάφνη. Είμαι μέλος του Δ.Σ. του Συλλόγου Εμπόρων Βιοτεχνών Δάφνης-Υμηττού-Ν. Κόσμου και μέλος του Δ.Σ. της ΟΜΕΑ (Ομοσπονδία Μικρομεσαίων Επιχειρήσεων Αττικής).\nΗ συμμετοχή μου με τους Πολίτες σε Κίνηση είναι απόφαση Δέσμευσης και Ευθύνης. Είναι η διαθεσιμότητά μου στην προσπάθεια διαμόρφωσης κοινωνικής συνείδησης και κοινωνικής συμμετοχής.


Νέα εγκύκλιος «ψαλιδίζει» τα αναδρομικά των δικαστικών\nΔημοσίευση 2 Νοεμβρίου 2016, 15:53 / Ανανεώθηκε 2 Νοεμβρίου 2016, 17:00\nΔιευκρινίσεις για τις διαδικασίες που πρέπει να ακολουθηθούν για την αφαίρεση ποσού 25% από τα εισοδήματα των δικαστικών πριν τη φορολογησή τους με βάση τις αποφάσεις του Μισθοδικείου δίνει νέα εγκύκλιος της Γενικής Γραμματείας Δημοσίων Εσόδων.\nΌπως είναι ήδη γνωστό, το Μισθοδικείο με απόφασή του επέβαλε την ίδια φορολογική μεταχείριση των εισοδημάτων των δικαστικών με αυτήν των βουλευτών που δικαιούνται έκπτωση δαπανών 25%.\nΣτην εγκύκλιο διευκρινίζεται ότι η αφαίρεση του 25% θα ισχύει για τη φορολόγηση του εισοδήματός τους, όχι όμως και για τον υπολογισμό της έκτακτης εισφοράς αλληλεγγύης.\nΕπιπλέον επισημαίνεται ότι οι ενδιαφερόμενοι, προκειμένου να αφαιρεθεί ποσό 25% από το εισόδημα των τριών τελευταίων ετών, θα πρέπει να απευθυνθούν στις εφορίες και να υποβάλουν τροποποιητική δήλωση.\nΣημειώνεται ότι η αρχική εγκύκλιος της ΓΓ Δημοσίων Εσόδων προέβλεπε την αυτόματη επανακαθάριση των εισοδημάτων των δικαστών για την τελευταία τριετία, προκειμένου να γίνει η αφαίρεση ποσού δαπανών 25%.\nΟι τροποποιητικές δηλώσεις θα πρέπει να υποβληθούν στις εφορίες χωρίς κυρώσεις μέχρι και τις 31 Δεκεμβρίου.


Από μακριά παλτό και φούτερ, μέχρι ζιβάγκο και cool πλεκτά που ακολουθούν πιστά τις αρχές της τόσο επίκαιρης και αναγκαίας βιώσιμης μόδας, οι επιλογές για τον άνδρα που θέλει να ξεχωρίζει με τον δικό του τρόπο, σε κάθε του εμφάνιση, διατηρώντας την αυθεντικότητα της προσωπικότητάς του, είναι πολλές, ωστόσο, όπως κάθε τι ψαγμένο, χρειάζεται χρόνο για να το εντοπίσεις.\nΣε αυτή την αναζήτηση, καταλήξαμε σε μια συλλογή που αποτελεί στιλιστική έμπνευση για τις επικείμενες χειμερινές μας εμφανίσεις, έχοντας ήδη ξεχωρίσει όσα θέλουμε να δοκιμάσουμε. Αναφερόμαστε φυσικά στη νέα Fall 2021 συλλογή Tommy Hilfiger με τίτλο «The Explorer Club», που ενισχύει την επιστροφή στη φύση, γιορτάζοντας την ομορφιά του πλανήτη μας και παράλληλα φροντίζοντάς τον.\nΞεψαχνίζοντας τη νέα συλλογή Tommy Hilfiger, βρήκαμε ακριβώς τα κομμάτια που ταυτίζονται απόλυτα με τις πιο hot-τάσεις της μόδας, και που θα βοηθήσουν κάθε άνδρα να διαλέξει αυτά που θα τον κάνουν να ξεχωρίσει!\nΤα μακριά παλτό είναι πάντα in fashion\nΤο μακρύ παλτό είναι από τα λίγα ρούχα που μπορεί να δώσει απίστευτη φινέτσα σε έναν άντρα. Λίγο το μήκος του, λίγο το στυλ του, χαρίζουν ακαταμάχητη γοητεία και στυλ. Ένα κομψό παλτό, ταιριάζει με όλα τα ρούχα, από κοστούμια μέχρι και τζιν, αλλά και με κάποιο καλό υφασμάτινο παντελόνι. Αποτελεί δηλαδή ένα τέλειο signature item. Από το κλασσικό ταμπά ή μαύρο, μέχρι σε καρό σχέδιο, το μακρύ παλτό είναι από τα βασικά κομμάτια για τη συλλογή του άνδρα που θέλει να είναι στιλάτος, χωρίς να φαίνεται πως κάνει υπερ-προσπάθεια για να το πετύχει. Η νέα συλλογή Tommy Hilfiger διαθέτει μια πλούσια γκάμα ψαγμένων παλτό που θα δώσουν το απαραίτητο boost στα επόμενα σας looks!\nΈνα ανδρικό πλεκτό είναι must-have\nΤα πλεκτά είναι ζεστά, άνετα, και μπορούν να συνδυαστούν σε πολλές εμφανίσεις, βγάζοντας σας ασπροπρόσωπο είτε πάτε στη δουλειά, είτε μια βόλτα. Ωστόσο, δεν ταιριάζουν όλα τα ρούχα σε όλους. Γι’ αυτό, πρέπει να επιλέξετε ένα πλεκτό που θα ταιριάξει στα μέτρα σας. Η Fall 2021 Tommy Hilfiger Menswear συλλογή «The Explorer Club», αποτελεί σημείο αναφοράς για το καλόγουστο ανδρικό πλεκτό, αφού τόσο η υπογραφή του brand, η χρωματική παλέτα, όσο και το design, δεν θα σας αφήσουν απαρατήρητο, δημιουργώντας την αίσθηση που εσείς θέλετε, στην επόμενη σας έξοδο από το σπίτι.\nSporty look 24/7\nΤα φούτερ πλέον πρωταγωνιστούν στην ανδρική γκαρνταρόμπα. Είναι από τα απαραίτητα κομμάτια που διαθέτουν σχεδόν όλοι, και τα φοράνε τόσο στη δουλειά και το casual ντύσιμο τους, μέχρι και στις βραδινές εμφανίσεις. Ας μην ξεχνάμε ότι τα τελευταία χρόνια, το αθλητικό ντύσιμο έχει αλλάξει. Το ζητούμενο δεν είναι μόνο η άνεση, αλλά και η κομψότητα. Γι΄ αυτό και οι συνδυασμοί έχουν γίνει πιο urban και η αισθητική σαφώς πιο μίνιμαλ. Πλέον βλέπουμε ότι βγαίνουν πολλά εντυπωσιακά σχέδια στην αγορά, τα οποία μπορείς πολύ εύκολα να τα φορέσεις καθ’ όλη τη διάρκεια της ημέρας και να δείχνετε πολύ στιλάτοι. Η Tommy Hilfiger, αποτελεί συνώνυμο στο ποιοτικό φούτερ, αφού τόσο ο σχεδιασμός, όσο και η αισθητική, κάθε σεζόν, αφήνουν τις καλύτερες εντυπώσεις!\nΤο ζιβάγκο προσφέρει την κομψότητα που θέλεις\nΌταν αρχίζει και κάνει περισσότερο κρύο, το ζιβάγκο μπορεί να γίνει το αγαπημένο σας ρούχο. Είναι ένα από τα καταλληλότερα ρούχα για τη σεζόν, γιατί μπορούμε να το φορέσουμε μόνο του και να το αφήσουμε, να «κάνει τη δουλειά» για εμάς. Είναι πολύ εύκολο να κάνουμε έναν ωραίο συνδυασμό τόσο με jean και sneakers, όσο με παντελόνι chinos και μποτάκια, ένα δερμάτινο τζάκετ με στρατιωτικό παντελόνι ή ακόμη και με κοστούμι! Το ζιβάγκο είναι επιβλητικό ρούχο. Φροντίστε να έχει καλή εφαρμογή, ώστε να μπορεί να σας προσφέρει την κομψότητα που θέλετε.\nΔήλωση βόμβα Άννας Ζένιου για Αλέξη Παππά 'Οταν ήρθε Κύπρο δεν ένιωσα τίποτα. Μου έχει φύγει τελείως...'


Έφτασε τα 328,3 δισ. ευρώ το Δημόσιο Χρέος - Ειδήσεις από Ελλάδα και όλο τον Κόσμο | PoikiliaNews\nHome ΕΙΔΗΣΕΙΣ ΟΙΚΟΝΟΜΙΑ Έφτασε τα 328,3 δισ. ευρώ το Δημόσιο Χρέος\nΈφτασε τα 328,3 δισ. ευρώ το Δημόσιο Χρέος\nΈφτασε τα 328,3 δισ. ευρώ το Δημόσιο Χρέος Reviewed by George S on 8/23/2016 Rating: 5


Το «παζλ» της κατάστασης στην Λιβύη πέντε χρόνια μετά την πτώση Καντάφι | Euronews\nΑπό Ioannis Giagkinis • ανανεώθηκε πριν: 12/09/2016\nΜε αμείωτη ένταση συνεχίζονται οι μάχες στην Λιβύη, πέντε περίπου χρόνια μετά την πτώση του Μουαμάρ Καντάφι.\nΣτο επίκεντρο τις τελευταίες ώρες βρίσκονται οι πετρελαϊκές εγκαταστάσεις σε λιμάνια που βρίσκονται στα ανατολικά της χώρας.\nΤα λιμάνια της Ζουεϊτίνα, του Ρας Λανούφ και του Ες Σίντερ, αλλά και η γειτονική πόλη Ατζμπαμπίγια έχουν μπει στο στόχαστρο στρατιωτικών δυνάμεων που είναι πιστές στο στρατηγό Χαλίφα Χαφτάρ και συγκρούονται με τους φρουρούς που ελέγχουν αυτές τις εγκαταστάσεις. Ήδη υπάρχουν πληροφορίες ότι ελέγχονται από τους αντάρτες.\nΠρώην μέλος του καθεστώτος Καντάφι, ο στρατηγός Χαφτάρ υποστηριζόταν μέχρι πριν ένα χρόνο από τη διεθνή κοινότητα ως επικεφαλής του «Λιβυκού Εθνικού Στρατού». Πλέον είναι επικεφαλής μιας κυβέρνησης που ονομάζεται «επαναστατική», έχει την έδρα της στο Τομπρούκ και αρνείται να αναγνωρίσει την εξουσία της Τρίπολης.\nΟ Χαφτάρ και τα στρατεύματά του ελέγχουν την ανατολική πλευρά της χώρας. Στα δυτικά κυριαρχεί η κυβέρνηση εθνικής ενότητας του Φαγεζ Αλ Σαράτζ, που αναγνωρίζεται από τον ΟΗΕ και πολλές δυτικές πρωτεύουσες. Στα νοτιοδυτικά υπάρχουν οι Τουαρέγκ.\nΣε άλλα σημεία της χώρας, κυρίως προς τον βορρά, κυριαρχούν οι τζιχαντιστές του αποκαλούμενου «Ισλαμικού Κράτους». Προσθέστε και τις διάφορες φατρίες που ελέγχουν συγκεκριμένες περιοχές ή μερικές επαρχίες και αντιλαμβάνεστε πόσο πολύπλοκο είναι το παζλ του μωσαϊκού της σύγχρονης Λιβύης.\nΟ πρωθυπουργός φαγεζ Αλ Σαράτζ αντιμετωπίζει πλέον δύο μέτωπα. Από τη μία την ανάπτυξη του «Ισλαμικού Κράτους» και πέραν της Σύρτης, από την άλλη τις δυνάμεις του στρατηγού Χαφτάρ, που αν πάρει στα χέρια του τους πετρελαϊκούς πόρους, θα θέσει άμεσα σε κίνδυνο την επιβίωση της κυβέρνησης.\nΉταν Μάρτιος του 2016 όταν ο Σαράτζ ανέλαβε καθήκοντα και έφτασε στην Τρίπολη, μετά από την εξορία στην Τυνησία. Ωστόσο αν και η κυβέρνησή του υποστηρίχθηκε από την διεθνή κοινότητα, δεν εξασφάλισε ποτέ την εμπιστοσύνη του κοινοβουλίου.\nΤον Δεκέμβριο του 2015 συνήφθη συμφωνία υπό την αιγίδα του ΟΗΕ μεταξύ των αντίπαλων αρχών που βρίσκονται στο Τομπρούκ και στην Τρίπολη. Τότε ξαναγεννήθηκε η ελπίδα για τον τερματισμό του εμφυλίου πολέμου. Αλλά η συμφωνία έπρεπε να επικυρωθεί και από τα δύο αντίπαλα κοινοβούλια. Αυτό του Τομπρούκ αρνήθηκε να το κάνει.\nΟ Χαφτάρ διεξάγει και τον δικό του πόλεμο κατά του «Ισλαμικού Κράτους», αλλά αρνούμενος τη νομιμότητα της κυβέρνησης και επιτιθέμενος στον στρατό της, θα μπορούσε να θέσει σε κίνδυνο την καταπολέμηση της οργάνωσης των τζιχαντιστών.\nΚαι έτσι το χάος είναι η μόνη λέξη που χαρακτηρίζει την Λιβύη, πέντε χρόνια μετά τον θάνατο του Καντάφι…


Το καλοκαίρι του 2021 η παράδοση των νέων αεροδρομίων - Rodos Info NewsRodos Info News\nΡΟΔΟΣ - ΔΩΔΕΚΑΝΗΣΑ 8 Ιουλίου, 2019 12:54 πμ\n“Σε δυο καλοκαίρια θα είναι έτοιμα και τα 14 περιφερειακά αεροδρόμια στην Ελλάδα“, λέει στη γερμανική εφημερίδα ‘Die Welt’ o διευθύνων σύμβουλος της Fraport Greece, Αλεξάντερ Τσίνελ.\n“Νέοι χώροι check-in, νέα εστιατόρια, καινούρια εμπορικά καταστήματα, νέα τέρμιναλ“, λέει ο Τσίνελ, που ζει και εργάζεται στην Ελλάδα εδώ και τρία χρόνια. Εφέτος ολοκληρώνονται σταδιακά τα έργα αναβάθμισης και επέκτασης στα αεροδρόμια της Σάμου, της Μυτιλήνης, της Ρόδου, της Σκιάθου, του Ακτίου και της Κεφαλονιάς. Το πρόγραμμα αναβάθμισης και εκσυγχρονισμού των υποδομών θα ολοκληρωθεί το 2021 με την παράδοση των νέων αεροδρομίων σε Κω, Σαντορίνη, Μύκονο, Κέρκυρα και στο “Μακεδονία” της Θεσσαλονίκης.\nΑυστριακής καταγωγής ο Τσίνελ λέει ότι όταν ήρθε στην Ελλάδα το 2016, άκουσε πολλά. Οι γερμανικές εταιρείες είναι “κατακτητές, όχι επενδυτές“, άκουγε να λένε. “Ακόμη και σήμερα, οι επικριτικές φωνές δεν έχουν σταματήσει, αλλά η εχθρότητα έχει περιοριστεί πολύ“, λέει ο Τσινέλ.\nΆλλωστε ο αριθμός των επιβατών στα 14 αεροδρόμια από το 2016 αυξήθηκε κατά 20% και πέρυσι για πρώτη φορά ξεπέρασε το φράγμα των 30 εκατομμυρίων. “Η Fraport Greece είναι κατά 99,5% ελληνική“, λέει ο Τσίνελ. Υπάρχουν μόνο τέσσερις αλλοδαποί υπάλληλοι: δύο Γερμανοί, ένας Αμερικανός και ένας Αυστριακός, δηλαδή ο ίδιος. Περισσότερα από 700 άτομα απασχολούνται τώρα στα 14 αεροδρόμια- 200 εργάζονται στην έδρα της Αθήνας και 500 στα αεροδρόμια. Στις συνεντεύξεις για τις θέσεις εργασίας, ο Τσίνελ συχνά ρωτούσε τους ενδιαφερόμενους γιατί ήθελαν να ξεκινήσουν την περιπέτεια της μετάβασης σε μια νέα εταιρία. “Επειδή θέλουμε να αποδείξουμε ότι τα αεροδρόμια μπορούν να λειτουργήσουν καλά και στην Ελλάδα“, ήταν η πιο συχνή απάντηση. “Η ευρέως διαδεδομένη στη Γερμανία επιφύλαξη ότι οι Έλληνες είναι πολύ τεμπέληδες για να εργαστούν δεν ευσταθεί” λέει ο Τσίνελ.\nΤο πρόβλημά του –λέει στην Die Welt –ήταν άλλο : “Η γραφειοκρατία ήταν ακόμα πιο σκληρή από ό, τι αναμενόταν“. Αυτός ήταν και ο κύριος λόγος για τον οποίο, αντί του Νοεμβρίου του 2016, η Fraport ανέλαβε την ευθύνη των αεροδρομίων τον Απρίλιο του 2017. Τους τελευταίους 48 μήνες η Fraport επένδυσε αρκετές εκατοντάδες εκατομμύρια ευρώ στα αεροδρόμια. Αν και αρχικά είχε προγραμματίσει να επενδύσει 330 εκατομμύρια ευρώ, μέχρι σήμερα έχει επενδύσει 415 εκατομμύρια ευρώ.\nΤροχαίο ατύχημα με ελάφι στην περιοχή Βάτι\nΤροχαίο ατύχημα με ελάφι στην περιοχή Βάτι. Από στατιστικά στοιχεία που υπάρχουν στη Δ/ση Δασών Δωδ/σου έχουν εξακριβωθεί οι ώρες , οι μέρες και…


Gregory's Wine Journal | Οδοιπορικό Ιταλία 2013 (2) | FRIULI: PARASCHOS, RADIKON, DAMIJAN - 3 Οκτωβρίου 2013\nΟδοιπορικό Ιταλία 2013 (2) | FRIULI: PARASCHOS, RADIKON, DAMIJAN - 3 Οκτωβρίου 2013\nαναρτήθηκε στις 30/10/2013\nΝα ’μαστε λοιπόν στην Σλοβ… εεε… Ιταλία! Ή μήπως είμαστε πράγματι στη Σλοβενία; Όχι, όχι, εδώ είναι έδαφος Ιταλικό!\nΈνα μικρό γεωγραφικό κομφούζιο είναι το Ιταλικό Friuli, αφού ναι μεν ανήκει τυπικά στην Ιταλία, εν τούτοις, οι άνθρωποι, η γλώσσα, ο τρόπος και η ζωή φωνάζουν Σλοβενία! Μια ματιά στον χάρτη του Friuli μας δείχνει ότι ενώ η Σλοβενία κατεβαίνει φυσικά προς την Αδριατική, οι Ιταλοί έχουν στην κατοχή τους ολόκληρη την παραλιακή ζώνη, με επίκεντρο το λιμάνι της Τεργέστης (Trieste). Ακόμα και 2 χιλιόμετρα να βγείτε από την Τεργέστη θα δείτε ότι όλοι μιλούν Σλοβένικα… Για τις ανάγκες αυτού του post πάντως ας υποθέσουμε ότι είμαστε στην Ιταλία…!\nΤΟ ΚΡΑΣΙ ΣΤΟ FRIULI – Ο ΟΡΙΣΜΟΣ ΤΗΣ ΑΝΤΙΣΥΜΒΑΤΙΚΟΤΗΤΑΣ!\nΕδώ, στον Ιταλικό βορρά οι χαμηλές θερμοκρασίες δημιουργούν τις τέλειες συνθήκες για την παραγωγή δροσιστικών και φίνων λευκών κρασιών. Βέβαια τα λευκά όπως τα έχουμε συνηθίσει μάλλον θα τα βρούμε σε περισσότερη αφθονία στο κοντινό –και λίγο βορειότερο- Trentino – Alto Adige. Αντίθετα εδώ στο Friuli μια ομάδα μικρών, οικογενειακής μορφής, ανυπόταχτων και αντισυμβατικών παραγωγών με καλλιτεχνικές ανησυχίες παράγουν με πάθος τα λεγόμενα ‘πορτοκαλί κρασιά’!! Και δεν φτάνει που είναι πορτοκαλί, είναι επίσης αφιλτράριστα, παλαιωμένα –κυκλοφορούν τουλάχιστον δύο χρόνια μετά τον τρύγο, αλλά και φυσικά –χωρίς προσθήκη θειώδους. Οι αρτιζάνοι αυτοί παραγωγοί ζυμώνουν τα κρασιά σε πήλινους αμφορείς, οινοποιούν τα λευκά σαν κόκκινα (εκχύλιση με τα στέμφυλα –εξ ου και το περδικαλί χρώμα), αλλά και στο σερβίρισμα τους συμπεριφέρονται επίσης σαν να ήταν κόκκινα: μετάγγιση σε καράφα, μεγάλα balloon ποτήρια, λιγότερο κρύα και ελαφρώς παλαιωμένα! Αναρχία και αντισυμβατικότητα συναντήσαμε στο Friuli σας λέω!\nΟι πιο γνωστές οινικές ζώνες εντός του Friuli είναι η ‘DOC Colli Orientali del Friuli’, η ‘DOC Collio Goriziano’ (ή απλά Collio) και η ‘DOC Isonzo’. Εμείς επιλέξαμε να δούμε τρεις παραγωγούς, όλους στο Collio: τα οινοποιεία Parashos, Radikon και Damijan. Πολλές φορές οι παραγωγοί έχουν αμπέλια τόσο στη Σλοβενία όσο και στην Ιταλία και τα οινοποιούν στην Ιταλία. Εξάλλου μιλάμε για αποστάσεις πολλές φορές μικρότερες των 2-3 χιλιομέτρων. Ξεκινάμε από τον πρώτο παραγωγό στο San Floriano del Collio, στην καρδιά του DOC Cοllio. Το οινοποιείο λέγεται PARASHOS και ναι, είναι δημιούργημα ενός Έλληνα!\nΣτην καρδιά του DOC Collio! Αμφιθεατρικοί αμπελώνες στο πέρασμά μας...\nΣυναντάμε τον Βαγγέλη Παράσχο o οποίος μας υποδέχεται στο μικρό οικογενειακό οινοποιείο. Ο Βαγγέλης Παράσχος κατάγεται από τη Βέροια. Ήρθε εδώ για σπουδές φαρμακευτικής -‘πριν 40 χρόνια’ μας είπε (εμένα πάντως μου φάνηκε πολύ πιο νέος)! Τελικά το επάγγελμα του φαρμακοποιού το άσκησε μόνο 3 μήνες, ενώ αντίθετα ασχολήθηκε εντατικά με τα αμπέλια και το κρασί, παντρεύτηκε με Ιταλίδα και ρίζωσε στο Friuli για τα καλά!\nΟ Βαγγέλης Παράσχος βλέπει που κοιτάμε με απορία τα μεγάλα δοχεία με τα στέμφυλα και ξεσκεπάζει το αγροτικό νάιλον για να δούμε κι εμείς την περίφημη εκχύλιση των λευκών, η οποία διαρκεί από 5 μέρες έως 5 μήνες. Κάποια από τα κρασιά τα μεταφέρει σε μεγάλους, πήλινους αμφορείς, όπου συνεχίζεται η εκχύλιση! Ανοίγουμε τους πήλινους αμφορείς και βλέπουμε τον Βαγγέλη να ανακατεύει τα στέμφυλα της Malvasia ώστε να εκχυλίσουν χρώμα και τανίνες –ναι, καλά ακούσατε! Και όμως μιλάμε για λευκά κρασιά.\nΕρυθρή οινοποίηση σε λευκό κρασί! Ο Βαγγέλης Παράσχος με τους πήλινους αμφορείς που προμηθεύτηκε από την Κρήτη...\nΕδώ τα λευκά στέμφυλα, πάνω από την Malvasia του 2013! Και... επί τω έργω! Ο Βαγγέλης Παράσχος σπρώχνει τα στέμφυλα προς τα κάτω για να βραχούν και να εκχυλίσουν στο λευκό κρασί...\nΤο οινοποιείο παράγει μόλις 20.000 έως 25.000 φιάλες το χρόνο! Μάλιστα φέτος η παραγωγή αναμένεται ακόμα μικρότερη, καθώς η μεγαλύτερη φυσική απειλή της περιοχής –τα άγρια ζώα- τρώνε τα ώριμα και νοστιμότατα σταφύλια. Και μιλάμε για ζαρκάδια, αγριογούρουνα και πουλιά –μην ξεχνάτε ότι είμαστε σχεδόν μέσα στο δάσος! Μας λέει ο Βαγγέλης Παράσχος, φέτος ειδικά τα πουλιά τα φάγανε όλα!\nΟι πιο διαδεδομένες ποικιλίες του Friuli είναι οι λευκές Pinot Grigio, Friulano (πρώην Tocai Friulano –καμία σχέση με το Ουγγρικό νέκταρ), Ribolla Gialla, Malvasia, ελάχιστο Pinot Bianco και οι ερυθρές Merlot, Pinot Nero και Refosco. Καλλιεργούνται επίσης οι λευκές διεθνείς Chardonnay και Sauvignon Blanc. Σκεφτείτε ότι τώρα εμφιαλώνονται τα λευκά του 2010! Πάμε στο κελάρι για δοκιμή; Φύγαμε!\nΔοκιμάσαμε από 4 ξεχωριστές ξύλινες δεξαμενές, τα εξής λευκά:\nFriulano 2013, 2012 και 2011\nBianco – χαρμάνι από Chardonnay, Sauvignon Blanc και Ribolla\nΠάμε στο κελάρι για δοκιμή! Έτοιμοι με τα balloon ποτήρια μας!\nΣτη δεξαμενή με το χαρμάνι 'Bianco'... Το σήμα του Οινοποιείου: Π = 3,14159\nΔοκιμή Friulano από τις εσοδείες του 2013, του 2012... ...και του 2011!\nΌλα τα λευκά έχουν υπέροχα αρώματα παλαίωσης (κάστανο, ξηροί καρποί, νότες μανιταριού), ενώ διαθέτουν παράλληλα φρούτο και οξύτητα που τους δίνουν νεύρο και τα καθιστούν ζωντανά και πολύπλοκα ταυτόχρονα! Οι διαφορετικές χρονιές δε, καθορίζουν σε μεγάλο βαθμό τις διαφορές! Τα τρία Friulano –από το ίδιο αμπέλι- ήταν εντελώς διαφορετικά σε κάθε φάση τους: άλλο πιο πράσινο, άλλο πιο καπνιστό, άλλο πιο φρουτώδες.\nΑπό ερυθρά δοκιμάσαμε Merlot και Pinot Nero. Λέγεται ότι το Merlot το έφεραν εδώ τα στρατεύματα του Ναπολέοντα τον 19ο αιώνα, άρα μιλάμε για απόλυτη προσαρμογή της ποικιλίας στο terroir, σαν να ήταν αυτόχθονη ποικιλία!\nSkala Merlot 2009 από παλαιά κλήματα\nΤο ‘απλό’ Merlot είχε πυκνό και υπέροχο φρούτο που θύμιζε δαμάσκηνα, με έμφαση στην κομψότητα και όχι στο πάχος, ενώ η Skala είναι από τα καλύτερα Merlot που έχω δοκιμάσει ποτέ με τέλεια συμπύκνωση αρωμάτων και εξαιρετικό όγκο, χωρίς να είναι ‘μπουκωτικό’. Τέλος το Pinot Nero υπέροχα κομψό, με έντονα ανθώδη αρώματα και κόκκινα φρούτα!\nΜε τον 'κλέφτη' τραβάμε λίγο Skala Merlot... ...και προσγειώνεται στα ποτήρια μας!\nΈνα Merlot που θα έκανε και το Ναπολέοντα περήφανο!\nΤι να λέμε τώρα! Ο Βαγγέλης Παράσχος είναι ένας πραγματικός καλλιτέχνης που δημιουργεί εδώ αριστουργήματα από το 1979, οπότε έγινε ο πρώτος τρύγος! Πήλινοι αμφορείς, γηγενείς ζυμομύκητες που υπάρχουν διάσπαρτοι στο οινοποιείο και ένας εντελώς ξεχωριστός τρόπος! Είναι κρίμα που δεν βρίσκουμε τα κρασιά του πλέον στην Ελλάδα της κρίσης.\nΧαιρετούμε, ευχαριστούμε και αναχωρούμε για τον…\nΌχι μακριά από εκεί βρίσκεται το οικογενειακό Οινοποιείο της οικογένειας Radikon. Στην αυλή καυσόξυλα, παλιά μηχανήματα οινοποίησης και μια μαγευτική θέα στον οικογενειακό αμπελώνα!\nΜας υποδέχεται ο γιος, Sasa Radikon και μας προτείνει να ξεκινήσουμε από το αμπέλι του Merlot. Πάμε και τι να δούμε; Μόνο 3 τσαμπιά σε κάθε κλήμα! Φανταστείτε συμπύκνωση και διάρκεια που θα έχουν τα κρασιά!... Τη δε θέα και η ομορφιά του αμπελιού την αφήνω ασχολίαστη, αρκεί να σας δείξω μερικές φωτογραφίες:\nΣτην αυλή με τον παλιό σπαστήρα... Εδώ με τον Sasa Radikon\nΤο αμπέλι με το Merlot. Οι αποδόσεις είναι τρομακτικά χαμηλές... Μα τί θέα...!\nΤο οινοποιείο Radikon παράγει μόλις 30.000 φιάλες το χρόνο. Η οινική ιστορία της οικογένειας πάει αρκετά πίσω, αλλά σταματάει απότομα στον Δεύτερο Παγκόσμιο Πόλεμο, όπου καταστράφηκαν τα πάντα. Μετά τον Πόλεμο ο παππούς άρχισε να αναδιοργανώνει τα αμπέλια, ενώ ο πατέρας του Sasa ξεκίνησε να εμφιαλώνει το κρασί τους το 1979. Βρισκόμαστε στο υπόγειο κελάρι με τα μεγάλα ξύλινα βαρέλια. Μάλιστα στον ένα τοίχο μπορούμε να δούμε τη σύσταση του εδάφους, καθώς υπάρχει μια μεγάλη τομή σε αυτό! Το χρώμα των κρασιών είναι εντυπωσιακό, ακόμα δεν το έχουμε συνηθίσει!\nΤο Slatnik (χαρμάνι από Friulano, Chardonnay, Pinot Grigio) του 2013 είναι ήδη στο βαρέλι... Εδώ ο Sasa μας τρατάρει\nΚαι εδώ μας δείχνει την τομή του εδάφους, μέσα στο κελάρι! Ιδού! Πορτοκαλί οίνος!\nΜετακινούμαστε δίπλα σε μια άλλη αίθουσα, όπου εμείς, ο Sasa, ένας φίλος του και ένα νεαρό ζευγάρι από το Antwerpen του Βελγίου θα δοκιμάσουμε όλα τα κρασιά του οινοποιείου:\nPinot Grigio 2010 – εντυπωσιακά αρώματα από κάστανο\nSlatnik 2011 (Friulano, Chardonnay, Pinot Grigio) – ορυκτότητα μαζί με αρώματα παλαίωσης\nOslavje 2007 (Chardonnay, Sauvignon Blanc) – κάστανο και ξηροί καρποί\nJakot 2007 (Friulano) – το όνομα είναι ανάστροφο του Tokaj: παρόμοια μύτη με τα παραπάνω, διαφορετικό στόμα με ακόμα μεγαλύτερη διάρκεια και συμπύκνωση\nRibolla Gialla 2007 (Ρίμπολα Τζάλα): κρασί 6 χρόνων με όλα τα παραπάνω χαρακτηριστικά και επιπλέον νότες μανιταριού\nDuemila – Fuori Dal Tempo 2000 – Φανταστικό! Οξύτητα, βανίλια απόλυτα ενταγμένη και ξηροί καρποί σε μια οινοποίηση με επιλογή σταφυλιών\nMerlot 2002 – Απόλυτα α-τυπικό Merlot, δεν έμοιαζε καθόλου με αυτά που έχουμε συνηθίσει!\nΤα δύο πρώτα λευκά (Pinot Grigio και Slatnik) προέρχονται από εκχύλιση 6 ημερών και 1,5 χρόνο ζύμωση και ωρίμαση σε δρύινα βαρέλια, ενώ είναι τα μόνα που θειώνονται και φιλτράρονται ελαφρώς. Όλα τα υπόλοιπα -αφιλτράριστα και χωρίς θειώδη- εκχυλίζονται από 2,5 έως 4 μήνες και μένουν σε βαρέλια για επίσης 1,5 χρόνο.\nΕμπειρία η δοκιμή των κρασιών Radikon! Και εδώ όλα τα καμάρια με balloon glasses για την μέγιστη ανάδειξη των αρωμάτων\nΓενικά τα κρασιά αυτά τα θεωρώ λίγο πιο δύσκολα από του Παράσχου, ενώ η παλαίωση και η παρόμοια οινοποίηση τείνει να εξαλείψει τις ποικιλιακές διαφορές. Εμένα πάντως με εντυπωσίασαν με την τόλμη και τον χαρακτήρα τους!\nΦύγαμε για το τελευταίο οινοποιείο της ημέρας…\nΕίχαμε ραντεβού με την Elena, τη γυναίκα του Damijan (Ντάμιαν), σε ένα μικρό παραδοσιακό Ιταλικό καφενείο στη Gorizia. Επειδή όμως το στομάχι μας είχε στο μεταξύ φτάσει στην πλάτη, παραγγείλαμε ένα σαντουιτσάκι για να επιβιώσουμε. Τι να βάλουμε μέσα; Τυράκι provolone, για αλλαντικό prosciutto και τέλος τοπικό pomodoro (ντομάτα ντε!) από τον κήπο τους, ενώ ξέχωρα σε ένα πιατάκι μας βάλανε λίγη λαχταριστή gorgonzola (γκοργκονζόλα), το αγελαδινό μπλε τυρί που ισορροπεί ανάμεσα στο camembert και το Roquefort.\nΗ Elena έρχεται στο μεταξύ! Μόλις τελειώνουμε με τις μάσες την ακολουθούμε σε ένα υπόγειο, στο οποίο φυλάσσονται τα έτοιμα προϊόντα του Κτήματος. Μιλάμε για 30.000 φιάλες το χρόνο με πρώτη ύλη από 10 εκτάρια (100 στρέμματα) οπότε το μέγεθος του οινοποιείου είναι παρόμοιο με αυτά που είδαμε μέχρι τώρα. Ο Damijan ξεκίνησε να παράγει κρασί με την εσοδεία του 1998, την οποία πούλησε το 2000, μετά από διετή παλαίωση.\nΠροβολόνε και prosciutto, δύναμη! Παρέα με την Elena Podversic\nΌλα τα καμάρια στη σειρά... Ο Damijan περήφανα μας δείχνει το ίζημα στο κρασί του, αποτέλεσμα της αποφυγής φιλτραρίσματος\nΣτο μεταξύ, έρχεται και η Elisabetta, και ξεκινάμε οι τέσσερίς μας την γευστική δοκιμή. Συνοπτικά, δοκιμάσαμε τα εξής:\nNekaj 2009 (Friulano) – καθαρό, μύτη με ορυκτότητα, τονισμένο αλκοόλ (14,5%) και εκχύλιση 16-19 ημερών\nMalvasia 2009 – ακόμα πιο ισορροπημένο, αρώματα καραμέλας, καλή –αλλά όχι έντονη- οξύτητα\nKaplja 2009 (Malvasia, Chardonnay, Friulano)\nRibola 2009 (Ribolla Gialla)\nPrelit 2009 (Merlot 70%, Cabernet Sauvignon 30%)\nΓια τα τρία τελευταία δεν βρίσκω τις σημειώσεις μου, σόρυ!\nΚαι εδώ οι εντυπώσεις μας είναι υπερθετικές. Είναι μαγική η ισορροπία ανάμεσα στην φρεσκάδα και στην ωριμότητα σε όλα τα κρασιά. Στο μεταξύ εμφανίζεται και ο Damijan, ο καλοσυνάτος γίγαντας! Συζητάμε μαζί του -η Elena και η Elisabetta ανέλαβαν τη μετάφραση!- και μας μιλάει με πάθος για την φιλοσοφία του στην οινοποίηση. Μάλιστα πιάνει μια φιάλη, την βάζει στο φως και περήφανα μας επιδεικνύει το ίζημα που έχει το κρασί λόγω έλλειψης φιλτραρίσματος.\nΗ παρέα μας: Elisabetta, Κόντος, Damijan και Elena\nΠεριττό να πούμε ότι και εδώ το service των λευκών κρασιών έγινε σε μεγαλύτερα ποτήρια ερυθρών, ενώ οι θερμοκρασίες τους ήταν γύρω στους 13⁰ C και όχι 9-11⁰ C που συνήθως σερβίρονται τα λευκά. Επίσης σημειώνουμε ότι η οικογένεια μιλάει Σλοβένικα και όχι Ιταλικά, ενώ και τα ονόματά τους επίσης δείχνουν τις σλοβένικες ρίζες της οικογένειας.\nΤο καλύτερο όμως θα γινόταν στο τέλος, αφού η Elena μας πρότεινε μια βόλτα στα αμπέλια, κάτι που φυσικά αποδεχθήκαμε! Ακολουθούμε λοιπόν το φορτηγάκι και την Elisabetta, η οποία μας ξενάγησε σε έναν από τους μαγικούς οικογενειακούς αμπελώνες, κυριολεκτικά μέσα στο δάσος! Ευχαριστούμε Damijan, Elena και Elisabetta! Οι φωτογραφίες αυτές είναι το καλύτερο φινάλε στην περιήγησή μας στο όμορφο Friuli…\nΕλπίζω να σας άρεσε! Στην επόμενη συνάντησή μας, θα σας μιλήσω για τις μαγικές στιγμές που ζήσαμε δοκιμάζοντας Amarone στο πανέμορφο Veneto!


Ευτυχώς εμείς δεν έχουμε ΓΣΕΕ και ΑΔΕΔΥ και όλα κυλούν ήσυχα… - AgrinioNews\nΗ χθεσινή απεργία κύλησε με ηρεμία στα μέρη, στο, δε, μαρτυρικό Αγρίνιο απολύτως κατά τα ειωθότα. Μπορεί να πει κανείς ότι δεν εξείχε ούτε τρίχα από τα εσκαμμένα, οι διαδηλωτές ήταν αριθμητικά οι πρέποντες, οι οργανώσεις αυτές που έπρεπε κλπ.\nΣτην πόλη έκανε πορεία το ΠΑΜΕ που έχει καθιερώσει και κατοχυρώσει το δικαίωμα αυτό και ευτυχώς-όπως πάντα- ΑΔΕΔΥ και ΓΣΕΕ(επί της ουσίας δηλαδή και πάλι ΑΔΕΔΥ αφού η συντριπτική πλειοψηφία και στη ΓΣΕΕ είναι από το Δημόσιο)δεν υπήρχαν πουθενά.\nΑυτό, να ξέρετε, είναι καλό για την δημόσια τάξη και την ηρεμία γιατί βλέπετε τι γίνεται π.χ. στην Αθήνα. Πετάγονται κάτι νταβραντισμένοι(υπάρχει διατροφικό θέμα, πολύ έτοιμο φαγητό παίζει)με κράνη τώρα τελευταία και σκίζουν πανό, φωνάζουν συνθήματα αποδοκιμασίας για τους εργατοπατέρες κλπ. Όχι ότι δεν έχουν δίκιο σχετικά με τον εργατοπατερικό συνδικαλισμό αλλά δεν είναι δικό τους θέμα να τον καταργήσουν. Ειδικά με το κράνος φορεμένο.\nΓι’ αυτό λέει η στήλη: χίλιες φορές η ησυχία μας εδώ στην καθ’ ημάς επαρχία. Κάπου 150 άτομα κινητοποιούνται, οι εργατοπατέρες δεν πολυεμφανίζονται και οι ακτιβιστές που τσαντίζονται με τις απεργίες μας αφήνουν ήσυχους. Η, δε, κυβέρνηση λιώνει στα γέλια, καθώς μονά- ζυγά και μονόζυγα είναι δικά της.\nΚαλά για τον τραγέλαφο της «Κοινωνικής Συμμαχίας» και ποιους εκπροσωπεί ας μην χαλάσουμε ούτε λίγο ρεύμα από το λάπτοπ. Πόσο μάλλον πέτρες και ζαρζαβατικά που καταναλώθηκαν στην όμορφη Αθήνα…\nΠροηγούμενο: Επιχορήγηση του Δήμου Μεσολογγίου από το πρόγραμμα ΑΚΣΙΑ\nΕπόμενο: Η φυλακή των ευρωπαϊκών λαών


Χρήστος Βουραζέρης: ‘’Ψηφίζουμε για την Άνδρο. Η προσπάθειά μας είναι πέρα και πάνω από κόμματα’’ – Androsportal – Η φωνή της Άνδρου\nΧρήστος Βουραζέρης: ‘’Ψηφίζουμε για την Άνδρο. Η προσπάθειά μας είναι πέρα και πάνω από κόμματα’’\nO υπ. Περιφερειακός Σύμβουλος κ. Χρήστος Βουραζέρης , έκανε την ακόλουθη δήλωση:\n‘’ Μετά τους πολίτες στο Κόρθι, θα ήθελα να ευχαριστήσω από καρδιάς και τους πολίτες της Χώρας που μου έδειξαν έμπρακτα τη στήριξη και την αγάπη τους στην ομιλία μου στο συνεδριακό χώρο του Επαγγελματικού Λυκείου.\nΗ παρουσία τους αλλά και η ενθάρρυνση που δέχομαι καθημερινά , μου δίνουν δύναμη.\nΈχω επιλέξει να μιλάω πάντα με προτάσεις και να είμαι κοντά στον πολίτη της Άνδρου.\nΗ δική μου προσπάθεια αλλά και η προσπάθεια του Μανώλη Γλυνού είναι πέρα και πάνω από τα κόμματα.\nΗ Συμμαχία Νοτίου Αιγαίου είναι μια ανεξάρτητη παράταξη. Σε αυτήν συμμετέχουν άνθρωποι από διαφορετικές πολιτικές αφετηρίες.\nΜας στηρίζουν άνθρωποι που ανήκουν σε όλους τους πολιτικούς χώρους, γιατί στις 26 Μαΐου υπάρχει η κάλπη των δημοτικών και των περιφερειακών εκλογών. Ψηφίζουμε για την Άνδρο, δεν ψηφίζουμε κόμμα, κυβέρνηση ή Πρωθυπουργό.\nΨηφίζουμε για το νησί μας, επιλέγουμε αυτούς που έχουν προτάσεις και πρόγραμμα για την επόμενη μέρα.\nΌπως είναι φυσικό, αυτό δεν αρέσει σε κάποιους που έχουν συνηθίσει να καλύπτουν το δικό τους έλλειμμα προτάσεων με ταμπέλες και εύκολους χαρακτηρισμούς ή αφορισμούς.\nΔεν θα καταφέρουν όμως τίποτα. Απευθύνομαι σε όλους τους πολίτες του νησιού χωρίς αποκλεισμούς, όπου και αν ανήκουν, ότι και αν ψηφίζουν.\nΗ Άνδρος πρέπει να αφήσει πίσω της την περίοδο στασιμότητας και παρακμής στην οποία την οδήγησε η απερχόμενη περιφερειακή αρχή.\nΜας αξίζει κάτι καλύτερο.’’\nΠροηγούμενο: Γαλάζιες σημαίες 2019: Χάνουμε τα κεκτημένα και απλά κοιμόμαστε…\nΕπόμενο: Ελεύθερη είσοδος στα μουσεία και τους αρχαιολογικούς χώρους της Άνδρου στις 18 Μαΐου, με αφορμή τη Διεθνή Ημέρα Μουσείων\n15/05/2019 at 9:24 πμ\nΚυριοι, γνωριζετε οτι φιλοξενειτε τον πιο επικινδυνο ανθρωπο του νησιου μας; Ξεχασατε την ιστορια του με την ομαδα ΑΣΤΕΡΑΣ του Κορθιου που ηθελε να μιμηθει τον Ψωμιαδη, Μπεο κλπ; ανθρωπους του υποκοσμου. Ξεχνατε τη δημοσιευση της ποδοσφαιρικης ομαδας της ΝΑΞΟΥ για τον μεταξυ τους αγωνα στη Χωρα οπου τον πρωτο λιγο ειχαν οι μπραβοι του ςν λογω κυριου, που προσπαθησαν να κανουν μαυρους στο ξυλο παικτες και παραγοντες της ομαδας; Ρωτηστε τους πιο παλιους Ναξιωτες και θα σας πουν. Θελουμε να γινει η Ανδρος μια μικρη Σικελια; Δεν θυμαστε οτι εξαφανισε τα βιβλια της ομαδας, λεγοντας πως τα κλεψανε, παραδιδοντας στη νεα διοικηση; Εκτος αυτων, ξεχναμε οτι ειναι αυτος που εστειλε στον ταφο μια ωρα πιο γρηγορα το Δημαρχο Ανδρου Γιαννη Γλυνο; Ξεχναμε που μπηκε στο Δημο Ανδρου και τον διελυσε, αφου καταφερε να πεισει το Δημαρχο Σουσουδη να στραφει εναντιον των Δημ. Συμβουλων και ουσιαστικα να διαλυσει την παραταξη του. Ξεχναμε πιυ ηθελε να δειρει μεσα στην αιθουσα του Δ. Συμβουλιου τον τοτε δημοτικο συμβουλο Ν. Θεολογου,που αν ζουσε θα τον ειχε θεσει οριστικα στο περιθωριο. Ευχαριστω για τη φιλοξενια\nΑφήστε μια Απάντηση στο ΜΑΛΤΕΖΟΣ ΔΗΜΗΤΡΙΟΣ Ακύρωση Απάντησης


Writer: ΣΦΑΖΟΝΤΑΙ ΚΑΙ ΜΟΥ ΑΡΕΣΕΙ…!\nΣΦΑΖΟΝΤΑΙ ΚΑΙ ΜΟΥ ΑΡΕΣΕΙ…!\nΑυτό που μου αρέσει πάρα πολύ είναι να βλέπω τα μεγάλα συμφέροντα να σφάζονται άγρια μεταξύ τους και από την άλλη να προσπαθούν να μας πείσουν ότι και καλά έχουν δίκιο. Ακούω καμιά φορά το κανάλι και τον ραδιοφωνικό σταθμό του Αλαφούζου (ΣΚΑΪ) που τα έχει βάλει με την ΕΡΤ ότι και καλά ήθελε να του πάρει μέσα από το στόμα την μπουκιά για την μετάδοση κάποιων ποδοσφαιρικών αγώνων.\nΜέχρι εδώ καλά και ωραία. Ίσως να μπορώ να καταλάβω τα συμφέροντα του. Αλλά από την άλλη δεν μπορώ να καταλάβω, με πιο σκεπτικό προσπαθεί να μας πείσει ότι και καλά όλα όσα γίνονται είναι εις βάρος του λαού;\nΞέρεις κύριε Αλαφούζο; Δεν θα μου έπεφτε καθόλου άσχημα, εάν μπορούσα να βλέπω αγώνες από την κρατική τηλεόραση που τόσο αδρά πληρώνω. Αλλά γιατί δεν τα βάζεις και με τον έτερο Καπαδόκη που είναι η NOVA; Αλλά βλέπεις σας αρέσει να τα πιάνετε χοντρά από το κάθε κορόιδο που πάει και γίνετε συνδρομητής για να βλέπει τα κανάλια που ήδη εκπέμπουν δωρεάν.\nΡε, άντε κτυπηθείτε λαμόγια, πολύ καλά κάνει η ΕΡΤ και διεκδικεί. Στο κάτω-κάτω είναι και αυτή συνδρομητικό κανάλι και μάλιστα με το παραπάνω, μιας και εμείς είμαστε που την πληρώνουμε. Πάψε λοιπόν να αγανακτείς κύριε Αλαφούζο, γιατί μάλλον θα χάσεις και άλλους ακροατές από το ραδιόφωνο σου. Ξέρουμε πολύ καλά τα συμφέροντα σου κύριε εργολάβε του περιβάλλοντος.\nΑ, και μια έκκληση στον κύριο Καλαμούκη, που είναι ίσως από τους μόνους που έμειναν για να μπορεί κανείς να έχει λόγο να ακούσει εκείνη την ώρα το ραδιόφωνο του Αλαφούζου. Κύριε Καλαμούκη, αλλάξτε συχνότητα όσο πιο γρήγορα μπορείτε. Δεν υπάρχει λόγος να χαραμίζεστε μέσα εκεί.\nΑναρτήθηκε από Writer στις 11:49\nNo response to “ΣΦΑΖΟΝΤΑΙ ΚΑΙ ΜΟΥ ΑΡΕΣΕΙ…!”


Goal-Goal τα ντέρμπι με απόδοση 1.80 και 1.70 στην Bet on Alfa – Athlitiki\nGoal-Goal τα ντέρμπι με απόδοση 1.80 και 1.70 στην Bet on Alfa\nΤα δύο εξ΄ αναβολής ντέρμπι της 2ης αγωνιστικής του Παγκύπριου πρωταθλήματος Α’ κατηγορίας ΑΠΟΕΛ-ΑΕΛ και Απόλλωνας-Ομόνοια θα γίνουν σήμερα και λιγοστεύουν οι εκκρεμότητες στο πρόγραμμα. Η Bet on Alfa προσφέρει πάρα πολλές επιλογές και σούπερ αποδόσεις, τόσο για τα δύο ντέρμπι, όσο και για τα δύο ματς κυπέλλου, τον επαναληπτικό Αγία Νάπα-Ανόρθωση στο ΓΣΖ και το πρώτο ματς ανάμεσα σε ΕΝΠ και Πάφο. Μπορείτε να κάνετε τις στοιχηματικές σας επιλογές τόσο στα 56 πρακτορεία που υπάρχουν Παγκύπρια, όσο και online στο www.betonalfa.com.cy, παίζοντας με τη σφραγίδα αξιοπιστίας της Bet on Alfa.\nΣτα ντέρμπι που θα γίνουν στις 17:30 το ΑΠΟΕΛ-ΑΕΛ και στις 20:00 το Απόλλωνας-Ομόνοια, ξεχωρίζουν σαν φαβορί το ΑΠΟΕΛ και ο Απόλλωνας με απόδοση 1.55 και 1.75 αντίστοιχα για να πάρουν τη νίκη. Το διπλό της ΑΕΛ έχει απόδοση 5.20 και το ισόπαλο αποτέλεσμα 4. Στο 1.70 είναι η απόδοση του over 2.5 goals στο ΑΠΟΕΛ-ΑΕΛ και στο 1.95 η απόδοση του under 2.5 goals, ενώ το goal-goal προσφέρεται στο 1.80.\nΣτο Απόλλωνας-Ομόνοια η απόδοση του άσου για νίκη του Απόλλωνα είναι στο 1.75, το διπλό προσφέρεται στο 4 και το ισόπαλο αποτέλεσμα στο 3.75. Στο 1.75 είναι η απόδοση του over 2.5 goals, στο 1.90 το under 2.5 goals, ενώ η απόδοση του goal-goal είναι στο 1.70.\nΕπίσης η Bet on Alfa προσφέρει πολύ καλές αποδόσεις και πάρα πολλές επιλογές για τα σημερινά ματς κυπέλλου. Στο Ένωση Νέων Παραλιμνίου-Πάφος που θα αρχίσει στις 17:00 η απόδοση του διπλού για νίκη της Πάφου είναι στο 2.20, η νίκη για τη γηπεδούχο ΕΝΠ προσφέρεται στο 3, ενώ το ισόπαλο αποτέλεσμα έχει απόδοση 3.20. Στο 2.10 είναι η απόδοση του over 2.5 goals, στο 1.60 η απόδοση του under 2.5 goals, ενώ η απόδοση για να σκοράρουν και οι δύο ομάδες είναι στο 1.90.\nΣτις 19:00 θα γίνει ο επαναληπτικός ανάμεσα σε Αγία Νάπα και Ανόρθωση η οποία κέρδισε με 3-2 στον πρώτο αγώνα. Με απόδοση 1.25 η Ανόρθωση προβάλλει σαν το πολύ μεγάλο φαβορί, η νίκη της Αγίας Νάπας έχει απόδοση 11 και το ισόπαλο αποτέλεσμα απόδοση 5. Στο 1.55 προσφέρεται το over 2.5 goals, στο 2.20 το under 2.5 goals, ενώ το goal-goal, έχει απόδοση 2.05.


Νέα εποχή Monster\nΣτο πέμπτο επεισόδιο της Ducati World Premiere παρουσιάστηκε το ολοκαίνουργιο Monster. Μια μοτοσυκλέτα ορόσημο στην ιστορία του ιταλικού εργοστασίου, με τις περισσότερες πωλήσεις στην ιστορία του. Περισσότερα από 350.000 «τέρατα» έχουν παραχθεί από το 1993.\nΤο νέο Monster, σύμφωνα με την Ducati, βασίζεται στην κληρονομιά του Monster 900, του πρώτο γυμνό roadster της σειράς, αλλά εκσυγχρονίζεται σε όλους τους τομείς. Η λύση του πλαισίου τύπου χωροδικτύωμα εγκαταλείπεται, μετά από 27 χρόνια. Η θέση οδήγησης, σύμφωνα με την Ducati, γίνεται πιο άνετη και ο κινητήρας προσφέρει εξαιρετική ισορροπία μεταξύ ισχύος και ροπής.\nΤο καινούργιο «Τέρας» τροφοδοτείται από τον δικύλινδρο κινητήρα L2, Testastretta 11 ° 937 κ.εκ., με δεσμοδρομικό σύστημα ελέγχου βαλβίδων, συμβατό με τις προδιαγραφές Euro 5. Σε σύγκριση με το 821, αυξάνεται ο κυβισμός, η ισχύς, η ροπή και μειώνεται το βάρος του κατά 2,4 κιλά, για να συμβάλει στο μικρό βάρος της μοτοσυκλέτας και στην καλύτερη οδηγική συμπεριφορά. Παρέχει 111 ίππους στις 9.250 σ.α.λ. με μέγιστη ροπή 9,5 kgm στις 6.500 σ.α.λ.(είναι διαθέσιμο και με 35kW για κατόχους άδεις οδήγησης A2). Χάρη στον μεγαλύτερο κυβισμό, η ροπή είναι βελτιωμένη σε όλες τις στροφές, ειδικά στις χαμηλές και μεσαίες. Ο κινητήρας είναι εφοδιασμένος με Quick Shifter και το σύστημα εξάτμισης είναι εντελώς νέο.\nΈχει δοθεί μεγάλη προσοχή στη μείωση βάρους του νέου Monster. Το πλαίσιο, ο εξοπλισμός και τα περιφερειακά είναι όλα νέα και δημιουργούν ένα συμπαγές και ελαφρύ σύνολο, ιδανικό για καθημερινή χρήση και για σπορ οδήγηση.\nΤο μπροστινό τμήμα του πλαισίου είναι κατασκευασμένο από αλουμίνιο και βασίστηκε σε αυτό του Panigale V4. Με βάρος μόλις 3 κιλά, είναι 4,5 κιλά ελαφρύτερο (60% λιγότερο) από το χωροδικτύωμα, βοηθώντας στη μείωση του βάρους της μοτοσυκλέτας (χωρίς υγρά) που πλέον είναι μόνο 166 κιλά.\nΚάθε εξάρτημα έχει επανασχεδιαστεί και είναι πιο ελαφρύ. Οι ζάντες είναι 1,7 κιλά και το ψαλίδι 1,6 κιλά ελαφρύτερα. Το υποπλαίσιο έχει κατά 1,9 κιλά μικρότερο βάρος, υιοθετώντας την τεχνολογία GFRP (Glass Fiber Reinforced Polymer) για την κατασκευή του. Σε σύγκριση με το Monster 821, το νέο είναι 18 κιλά ελαφρύτερο.\nΤο ύψος σέλας του νέου Monster είναι 820 mm. Αυτό, σε συνδυασμό με την λεπτή σχεδίαση, επιτρέπει στον αναβάτη να πατάει τα πόδια του στο έδαφος πολύ εύκολα. Υπάρχει και σέλα που τοποθετείται στα 800 mm. Επίσης θα είναι διαθέσιμο κιτ ελατηρίων για την ανάρτηση, τα οποία μειώνουν το ύψος της μοτοσυκλέτας «ρίχνοντας» το ύψος σέλας στα 775 mm.\nΟι αναρτήσεις αποτελούνται από ανεστραμμένο πιρούνι 43 mm και αμορτισέρ με ρυθμιζόμενη προφόρτιση. Το φρενάρισμα αναλαμβάνουν δύο δίσκοι 320 mm, με δαγκάνες Brembo M4.32.\nΓια να διασφαλιστεί η μέγιστη ευελιξία σε χαμηλές ταχύτητες και να διευκολυνθούν οι ελιγμοί, το κόψιμο τιμονιού είναι μεγαλύτερο και είναι πλέον πιο κοντά στον κορμό του αναβάτη περίπου 7 cm για να έχει πιο όρθια θέση οδήγησης που εγγυάται μεγαλύτερη άνεση και έλεγχο. Η θέση των ποδιών έχει επίσης αλλάξει και τα πόδια είναι τώρα λιγότερο λυγισμένα. Σύμφωνα με την Ducati το νέο Monster είναι πιο ευκολοδήγητο ακόμα και μέσα στην πόλη.\nΟ βασικός εξοπλισμός περιλαμβάνει ABS Cornering, Traction Control και Wheelie Control, όλα ρυθμιζόμενα σε διαφορετικά επίπεδα παρέμβασης. Ο σπορ χαρακτήρας της μοτοσυκλέτας υπογραμμίζεται επίσης από το Launch Control που εξασφαλίζει γρήγορες εκκινήσεις.\nΤο νέο Monster είναι εξοπλισμένο με τρεις τρόπους οδήγησης (Sport, Urban, Touring) που επιτρέπουν τη διαμόρφωση του χαρακτήρα της μοτοσυκλέτας σύμφωνα με τα γούστα και τις ανάγκες. Τα πάντα ελέγχονται μέσω των διακοπτών στο τιμόνι και του πάνελ οργάνων που αποτελείται από οθόνη TFT 4.3 ιντσών.\nO προβολέας έχει νέο σχήμα και φέρει στεφάνι DRL. Τα φλάς είναι ενσωματωμένα στα πλαστικά της μοτοσυκλέτας και δεν εξέχουν.\nΓια να διαφέρει το δικό σας Monster, η Ducati διαθέτει βαμμένα πλαστικά και αυτοκόλλητα. Επιπλέον θα είναι διαθέσιμη στην έκδοση Plus η οποία θα έχει αεροδυναμική ζελατίνα και κάλυμμα σέλας συνεπιβάτη. Όπως και με όλες τις μοτοσυκλέτες της Ducati, διατίθεται μια μεγάλη γκάμα αξεσουάρ, όπως το διπλό τελικό της Termignoni με καπάκια από ανθρακονήματα.\nTο νέο Monster είναι διαθέσιμο σε κόκκινο και μαύρο με μαύρες και κόκκινες ζάντες. Το «τέρας» θα είναι διαθέσιμο στις αντιπροσωπείες Ducati από τον Απρίλιο του 2021.


Ο Ντιντιέ Ντρογκμπά σταμάτησε τον εμφύλιο πόλεμο στην Ακτή Ελεφαντοστού - Sport-Retro.gr\nΚώστας Μπράτσος\t 11 Φεβ, 2019\nΣτις 11 Φεβρουαρίου 2003 ο Ντιντιέ Ντρογκμπά «σφράγιζε» τη δεύτερη συμμετοχή του στην εθνική ομάδα με το πρώτο τέρμα του. Σημείωσε το δεύτερο γκολ της Ακτής Ελεφαντοστού στη νίκη 3-0 επί του Καμερούν, σε φιλικό που διεξήχθη στο Σατορού της Γαλλίας.\nΠερίπου 12 χρόνια αργότερα, όταν θα ολοκλήρωνε την καριέρα του στους «Ελέφαντες», θα είχε συμπληρώσει 105 διεθνείς συμμετοχές (3ος στην ιστορία) και θα είχε πετύχει ακόμα 64 τέρματα, με συνέπεια να εξελιχθεί στον αρχισκόρερ της πατρίδας του.\nΗ πιο σημαντική συνεισφορά του, όμως, δεν ήταν ούτε τα γκολ του ούτε οι διακρίσεις του στο Κύπελλο Εθνών Αφρικής και στο Παγκόσμιο Κύπελλο του 2006.\nΟ Ντρογκμπά πέτυχε κάτι πολύ μεγαλύτερο, αφού είναι ο μοναδικός ποδοσφαιριστής που μπορεί να ισχυριστεί ότι σταμάτησε έναν εμφύλιο πόλεμο.\nΚάθε καλοκαίρι και εντυπωσιακή μεταγραφή\nΗ σχέση του Ντρογκμπά με το αντιπροσωπευτικό συγκρότημα της πατρίδας του αρχίζει τον Σεπτέμβριο του 2002, όταν αγωνίζεται για πρώτη φορά με το εθνόσημο στο στήθος.\nΠαίκτης της Γκινγκάμπ ων, και μάλιστα μετά από ένα όχι και τόσο καλό τέλος στη σεζόν 2001-2002, ο 24χρονος επιθετικός ήταν άγνωστος μεταξύ αγνώστων ακόμα.\nΗ εκπληκτική νέα σεζόν του, με 17 γκολ σε 34 αγώνες, άρχισε να εκτοξεύει τις μετοχές του και όταν η Μαρσέιγ «χτύπησε» την πόρτα της Γκινγκάμπ για τον Ντρογκμπά το καλοκαίρι του 2003, ήρθε η ώρα της καταξίωσης.\nΣτη Μασσαλία έμεινε μόλις για μία χρονιά, όμως πρόλαβε να κερδίσει τις καρδιές των φιλάθλων της ομάδας, χάρη στα 32 γκολ του σε 55 αγώνες. Αποκορύφωμα η πρόκριση μέχρι τον τελικό του Κυπέλλου UEFA 2003-2004, όπου «λύγισε» από τη Βαλένθια.\nΟ Ζοζέ Μουρίνιο δεν χρειαζόταν να γνωρίζει πολλά περισσότερα για να του εμπιστευτεί μία θέση στην Τσέλσι που «έχτιζε» το καλοκαίρι του 2004. Ήταν κι αυτός μια από τις μεταγραφές της αναγέννησης των «μπλε» και με 10 γκολ σε 26 αγώνες έβαλε το «λιθαράκι» του για το πρώτο πρωτάθλημα της ομάδας μετά από 5 δεκαετίες.\nΤο… ελληνικό Καμερούν έσβησε το «όνειρο»\nΟ Ντρογκμπά ήταν ο ηγέτης της επίθεσης των Λονδρέζων, αλλά πλέον και της Ακτής Ελεφαντοστού. Οι «Ελέφαντες» βρίσκονταν στον 3ο όμιλο των προκριματικών της αφρικανικής ζώνης για το Παγκόσμιο Κύπελλο 2006 και με τον Ντρογκμπά πρώτο σκόρερ τους με 7 γκολ, έβλεπαν το «όνειρο» της «παρθενικής» συμμετοχής στη διοργάνωση να μην είναι τόσο μακρινό.\nΤον Απρίλιο του 2005 υποδέχθηκαν στο Αμπιτζάν τον μεγάλο αντίπαλο για την πρόκριση, Καμερούν. Ήταν η πρώτη μεγάλη μονομαχία του Ντρογκμπά με τον Σαμουέλ Ετό, η οποία βρήκε νικητή τον… Πιερ Ουεμπό.\nΟ επιθετικός της Οσασούνα σημείωσε χατ τρικ μέσα στην πρωτεύουσα της Ακτής Ελεφαντοστού και τα δύο γκολ του Ντρογκμπά δεν είχαν καμία σημασία στο τελικό 2-3.\nΤα «αδάμαστα λιοντάρια» με τους Ραϊμόν Καλά (που είχε παίξει ήδη στην Παναχαϊκή), Ριγκομπέρτ Σονγκ, Πιερ Ουομέ, Γκέρεμι (με πέρασμα και από Λάρισα), Ζαν Μακούν (μετέπειτα του Ολυμπιακού), Σαλομόν Ολεμπέ (επίσης Λάρισα), Ρουντόλφ Ντουαλά (Αστέρας Τρίπολης), Ερίκ Τζεμπά Τζεμπά και Τιμοτέ Ατουμπά, με 5 συμμετοχές σε τελική φάση Παγκοσμίου Κυπέλλου, ετοιμάζονταν για μία νέα πρόκριση.\nΤο μόνο που έμενε ήταν να τη «σφραγίσουν» την τελευταία αγωνιστική των ομίλων, εντός έδρας με την Αίγυπτο, την ώρα που η Ακτή Ελεφαντοστού, που βρισκόταν έναν βαθμό πίσω (20 έναντι 19), θα έπαιζε εκτός έδρας με το Σουδάν.\nΟ αιματηρός εμφύλιος νότου και βορρά στην Ακτή\nΜετά από τη δεύτερη ήττα από το Καμερούν, η Ακτή Ελεφαντοστού δεν είχε ρεαλιστικές ελπίδες για την κατάληψη της 1ης θέσης του ομίλου, που προσέφερε «εισιτήριο» για τα γήπεδα της Γερμανίας.\nΗ χώρα, που βρισκόταν σε εμφυλιακή κατάσταση από τον Σεπτέμβριο του 2002, όταν λίγες ημέρες μετά από το ντεμπούτο του Ντρογκμπά, πραγματοποιήθηκε απόπειρα πραξικοπήματος, έχανε και τον τελευταίο συνδετικό κρίκο της κοινωνίας: το ποδόσφαιρο.\nΟ χριστιανικός νότος βρισκόταν σε εμπόλεμη κατάσταση με τον μουσουλμανικό βορρά, μετά από την άρνηση του προέδρου Λοράν Εγκμπαγκμπό να διεξαγάγει τις προγραμματισμένες εθνικές εκλογές, επικαλούμενος την έκρυθμη κατάσταση στα βόρεια της χώρας και την κατάληψη περιοχών από τον αντάρτη Γκιγιόμ Σορό.\nΟ Σορό, αν και επικεφαλής της αντίστασης, διετέλεσε ακόμα και υπουργός της κυβέρνησης το 2004, σε μία περίοδο ανακωχής των δύο πλευρών, ωστόσο αποχώρησε μαζί με άλλους υπουργούς μετά από διαφωνίες, με συνέπεια οι δύο πλευρές να επιστρέψουν στα όπλα και μέχρι τα τέλη του 2005 τα θύματα να έχουν αγγίξει τα 4.000 και οι πρόσφυγες να έχουν φτάσει σε εκατομμύρια.\nΟ Σορό ήλεγχε το 40% της χώρας, ένα 20% ελεγχόταν από συνεργαζόμενες δυνάμεις, ωστόσο ο νότος και η πρωτεύουσα στήριζε τον Εγκμπαγκμπό, με συνέπεια για περίπου 5 χρόνια ένα κράτος 20.500.000 πολιτών να μαστίζεται από αιματηρές διαμάχες.\nΟι μοναδικές στιγμές που έπαυαν οι εχθροπραξίες ήταν όταν οι κάτοικοι της χώρας μαζεύονταν μπροστά από τους τηλεοπτικούς δέκτες για να δουν τις μη αιματηρές μάχες, αυτές των παικτών της χώρας, για πρόκριση στο Παγκόσμιο Κύπελλο. Η ήττα από το Καμερούν θα στερούσε τέτοιες ευκαιρίες.\nΑπό την κόλαση στον παράδεισο στις καθυστερήσεις\nΟι δύο αγώνες του Καμερούν και της Ακτής ήταν προγραμματισμένοι με μία ώρα διαφορά. Ούτε οι διοργανωτές μπήκαν στον κόπο να επιτρέψουν κάποια αγωνία.\nΤο Καμερούν, που έπαιζε νωρίτερα, προηγήθηκε στο 20ό λεπτό με τον Ντουαλά και στις κερκίδες του «Αχμαντού Αχιτζό» στη Γιαουντέ στήθηκε ένα μεγαλοπρεπές πάρτι.\nΣτο Ομντουρμάν, οι παίκτες του Ανρί Μισέλ διεκδίκησαν και τις απειροελάχιστες ελπίδες πρόκρισης, απέναντι σε έναν αντίπαλο που δεν είχε κάποιο αγωνιστικό όφελος. Στο 22′ ο Κανγκά Ακαλέ έβαλε μπροστά στο σκορ τους φιλοξενουμένους και όταν στο 51′ ο Αρούνα Ντιντάν έκανε το 2-0, τότε όλοι οι κάτοικοι της Ακτής γύρισαν τα ραδιοφωνάκια στις μεταδόσεις του αγώνα του Καμερούν, περιμένοντας το θαύμα. Και έγινε…\nΣτο 79ο λεπτό, ο Μοχάμεντ Σαουκί ισοφάρισε για την Αίγυπτο, η οποία επίσης ήταν αδιάφορη αγωνιστικά για το αποτέλεσμα. Το Καμερούν δεν τα έχασε και άρχισε να πιέζει για την ανάκτηση του προβαδίσματος, γνωρίζοντας πλέον πως η Ακτή νικούσε εύκολα στο Σουδάν.\nΣτις καθυστερήσεις του αγώνα, οι Καμερουνέζοι κέρδισαν πέναλτι. Αν και στο γήπεδο υπήρχε ο Ετό, ο Ουομέ, ακόμα και ο Γκι Φοτσίν (ή αλλιώς Αρμάντο Φουτσίνι, όπως τον μάθαμε στον ΠΑΣ Γιάννινα, στον ΠΑΟΚ, στον Διαγόρα και στην Καλλιθέα), την εκτέλεση ανέλαβε ο Ουομέ. Ο ακραίος μπακ του Καμερούν είδε τον Εσάμ ελ Χάνταρι να αποκρούει την εκτέλεσή του και να κρατάει το 1-1 μέχρι τέλους.\nΤο ισόπαλο σκορ προκάλεσε θλίψη στη Γιαουντέ, την ίδια ώρα που στο Σουδάν η Ακτή έβαζε και τρίτο γκολ με τον Ντιντάν. Παρά τη μείωση των γηπεδούχων, η νίκη 3-1 ήταν αρκετή για την ανατροπή στην 1η θέση του ομίλου και την πρόκριση της Ακτής σε Παγκόσμιο Κύπελλο για πρώτη φορά.\nΤο σπαραχτικό μήνυμα ειρήνης του Ντρογκμπά\nΟ Ντρογκμπά, ηγέτης αυτής της προσπάθειας με 9 γκολ στα προκριματικά (πίσω μόνο από τον Εμανουέλ Αντεμπαγιόρ με 11 στην Αφρική), θεώρησε ότι αυτή ήταν η κατάλληλη ευκαιρία για να περάσει ένα μήνυμα.\nΜετά από τους πρώτους πανηγυρισμούς στον αγωνιστικό χώρο, συγκέντρωσε τους συμπαίκτες του στα αποδυτήρια των φιλοξενουμένων στο γήπεδο του Σουδάν και φώναξε τον εικονολήπτη του «Radio Télévision Ivoirienne» να τον τραβήξει σε ζωντανή σύνδεση.\nΑντί για τις τυπικές δηλώσεις χαράς και ενθουσιασμού, είχε κάτι πολύ πιο σημαντικό να μεταφέρει στους συμπατριώτες του.\n«Κάτοικοι της Ακτής, άντρες και γυναίκες, από το βορρά και τον νότο, το κέντρο και τη δύση, το είδατε αυτό. Σας αποδείξαμε ότι ο κόσμος της Ακτής Ελεφαντοστού μπορεί να ζήσει ο ένας δίπλα στον άλλον, να παίζει μαζί για τον ίδιο στόχο, την πρόκριση στο Παγκόσμιο Κύπελλο», υπογράμμισε αρχικά, περιστοιχισμένος από συμπαίκτες του και σημειολογικά, με το χέρι του Κόλο Τουρέ, ενός Μουσουλμάνου γεννημένου στον βορρά, περασμένο στους ώμους του, ενός Χριστιανού γεννημένου στον νότο.\n«Σας υποσχεθήκαμε ότι αυτή η γιορτή θα φέρει κοντά τον κόσμο. Τώρα σας ζητάμε να το κάνετε πραγματικότητα. Σας παρακαλώ, ας γονατίσουμε όλοι», συνέχισε και αυτός μαζί με τους συμπαίκτες του γονάτισαν σε ζωντανή σύνδεση, αρχίζοντας να φωνάζουν: «Συγχωρήστε, συγχωρήστε».\n«Η μοναδική χώρα στην Αφρική με τέτοιον πλούτο δεν μπορεί να βυθίζεται σε έναν τέτοιο πόλεμο. Σας παρακαλώ, αφήστε κάτω τα όπλα, οργανώστε τις εκλογές και όλα θα γίνουν καλύτερα», κατέληξε.\nΟ λόγος του μεταδιδόταν για μήνες\nΑπό την επόμενη μέρα κιόλας, η ατμόσφαιρα ήταν διαφορετική στη χώρα. Ο λόγος του Ντρογκμπά, ο οποίος μεταδιδόταν διαρκώς από την τηλεόραση και το ραδιόφωνο τους επόμενους μήνες, έσπειρε το… ζιζάνιο της ειρήνης στο πίσω μέρος του μυαλού ακόμα και των πιο φανατισμένων της κάθε πλευράς.\nΟι εχθροπραξίες δεν σταμάτησαν αμέσως, ωστόσο άρχισαν να μειώνονται σταδιακά, με την ομάδα να προετοιμάζεται για το Παγκόσμιο Κύπελλο και τους παίκτες να επιστρέφουν στην πατρίδα τους για την προετοιμασία και για να μεταδίδουν και από κοντά το μήνυμα της ειρήνης.\nΛίγους μήνες μετά από τον εμβληματικό λόγο του, ο Ντρογκμπά αναπόφευκτα φόρεσε και το περιβραχιόνιο του αρχηγού, στην πορεία της Ακτής μέχρι τον τελικό του Κυπέλλου Εθνών Αφρικής. Αυτήν τη φορά η Αίγυπτος του Χοσάμ Χασάν δεν ήταν σύμμαχος, αλλά αντίπαλος, και σε έναν συγκλονιστικό τελικό, ο Ελ Χάνταρι έπιασε το πέναλτι του Ντρογκμπά και έδωσε το τρόπαιο στη χώρα του, σε μία συγκλονιστική νίκη με 12-11.\nΗ Ακτή, πάντως, είχε μπροστά της την πρόκληση του Παγκοσμίου Κυπέλλου να προσφέρει ευκαιρίες ομόνοιας και ομοψυχίας στους συμπατριώτες του. Ακόμα κι όταν η χώρα αποκλείστηκε από τη φάση των ομίλων (με αντιπάλους Σερβία και Μαυροβούνιο, Ολλανδία και Αργεντινή), το κλίμα στη χώρα ήταν σαφώς βελτιωμένο.\nΖήτησε να παίξουν στο άντρο των ανταρτών\nΌταν τον Ιανουάριο του 2007 παρέλαβε το βραβείο για τον Καλύτερο Παίκτη της Αφρικής για το 2006, έγινε ο πρώτος ποδοσφαιριστής από την Ακτή Ελεφαντοστού με αυτήν τη διάκριση (τα προηγούμενα 3 χρόνια ερχόταν δεύτερος, πίσω από τον Ετό).\nΌπως ήταν φυσικό, ο Εγκμπαγκμπό τον υποδέχθηκε στο προεδρικό μέγαρο για να τον τιμήσει από κοντά και τότε ο Ντρογκμπά… τόλμησε να εκστομίσει μία επιθυμία, που υπό άλλες συνθήκες θα αντιμετωπιζόταν ως αστείο.\nΟ αρχηγός της Ακτής Ελεφαντοστού ήθελε ο επόμενος εντός έδρας προκριματικός αγώνας του Κυπέλλου Εθνών Αφρικής 2008, που θα διεξαγόταν στις αρχές Μαΐου με αντίπαλο τη Μαδαγασκάρη, να πραγματοποιηθεί στο Μπουακέ, το επίκεντρο των ανταρτών του βορρά.\nΠρος έκπληξη όλων, ο Εγκμπαγκμπό έκανε δεκτή την επιθυμία του Ντρογκμπά, επιβεβαιώνοντας ότι η κατάσταση στη χώρα γινόταν ολοένα και καλύτερη και η ειρήνη ήταν θέμα χρόνου.\nΜάλιστα, τον αγώνα τον πρόλαβαν οι εξελίξεις, αφού τον Μάρτιο του 2007 υπεγράφη νέα συνθηκολόγηση μεταξύ των δύο πλευρών και ο Σορό ορκίστηκε πρωθυπουργός της χώρας, υπό την προεδρία του Εγκμπαγκμπό.\nΠλέον, και τυπικά, το Μπουακέ δεν ήταν θύλακας ανταρτών, αλλά μία πολύ σημαντική πόλη για την Ακτή Ελεφαντοστού και η έδρα του επόμενου αγώνα της εθνικής ομάδας.\nΟι στρατιώτες τραγουδούσαν δίπλα δίπλα\nΤο τοπικό γήπεδο γέμισε από 25.000 φιλάθλους όταν στις 3 Μαΐου 2007 η Ακτή υποδέχθηκε τη Μαδαγασκάρη. Το εορταστικό κλίμα ήταν τέτοιο που οι φιλοξενούμενοι δεν μπορούσαν να το χαλάσουν και με τον Ντρογκμπά να σημειώνει το 5-0, ο τίτλος μιας εφημερίδας την επόμενη μέρα ήταν συμβολικός: «Πέντε γκολ σβήνουν πέντε χρόνια πολέμου».\nΟ Ντρογκμπά ακόμα θυμάται τη στιγμή που ετοιμαζόταν να ψάλλει τον εθνικό ύμνο, μαζί με χιλιάδες φιλάθλους που πριν από μερικές εβδομάδες θεωρούνταν εχθροί του κράτους. «Αυτό που είδα εκεί ήταν συμπατριώτες μου. Όχι άνθρωποι από τον βορρά. Συμπατριώτες. Πιστέψτε με, το ποδόσφαιρο μετράει».\nΣτις εξέδρες δεν υπήρχαν μόνο κάτοικοι του βόρειου τμήματος της χώρας. Υπήρχαν και πολίτες που είχαν αυτομολήσει για να σώσουν τη ζωή τους και με την άφιξη της εθνικής ομάδας στην πόλη, σιγουρεύτηκαν ότι πλέον ο εμφύλιος είχε σταματήσει για τα καλά και ήταν ασφαλές να επιστρέψουν.\nΣτις κερκίδες υπήρχαν ακόμα και 200 μέλη του κυβερνητικού στρατού, που επί 5 χρόνια πάσχιζαν να εισβάλλουν στην πρωτεύουσα των ανταρτών, όμως όταν το κατάφεραν, ήταν για έναν αγώνα ποδοσφαίρου, όπου τραγουδούσαν δίπλα δίπλα μαζί με τους αντάρτες στρατιώτες την «Αμπιτζανέζ», τον εθνικό ύμνο της χώρας.\nΟ εμφύλιος πόλεμος είχε ολοκληρωθεί. Το ποδόσφαιρο είχε κερδίσει αυτήν τη μάχη.\nStickerpedia: Πατρίκ Βιεϊρά\nΟ Βλάντιμιρ Ντούρκοβιτς σκοτώθηκε από μεθυσμένο Ελβετό αστυνομικό\nO Ντιέγκο Μαραντόνα τερματοφύλακας


Ευγένιος Γκέραρντ: «Εδώ θα πεθάνω, σαν Κρητικός» (video) - Αθλητισμός - Νέα Κρήτη\nΤώρα διαβάζετε: Ευγένιος Γκέραρντ: «Εδώ θα πεθάνω, σαν Κρητικός» (video)\nΑνανέωση 03/01/2018, 18:27\nΘλίψη για το«Γκεραρντάκη», όπως ήταν γνωστός ο Γκέραρντ λόγω της μεγάλης του αγάπης για την Ελλάδα και την Κρήτη.Αφιέρωμα στη ζωή του μεγάλου προπονητή.\nΣτη θλίψη βυθίστηκε από την Τρίτη η Κρήτη, ο ΟΦΗ και το ελληνικό ποδόσφαιρο στην είδηση της απώλειας του Ευγένιου Γκέραρντ! Ο Ολλανδός τεχνικός άφησε την τελευταία του πνοή σε ηλικία 77 ετών, αντιμετωπίζοντας πολλά προβλήματα υγείας τα τελευταία χρόνια.\nΟ Ευγένιος Γκέραρντ είχε συνδέσει το όνομά του με τον ΟΦΗ, μιας και επί των ημερών του η ομάδα του Ηρακλείου γνώρισε στιγμές δόξας, φτάνοντας μέχρι και την κατάκτηση του Κυπέλλου Ελλάδας. Ήταν ο άνθρωπος που προσέφερε πολλά στο ελληνικό ποδόσφαιρο με τις γνώσεις, την εργατικότητα, τη διορατικότητα και την οξυδέρκειά του, κερδίζοντας το σεβασμό των συνεργατών του, της ομάδας του, αλλά και των αντιπάλων του. Η αναγνώριση στην τεράστια ποδοσφαιρική προσωπικότητα του "Μίστερ" φάνηκε και πρόσφατα, στο φιλικό που έγινε προς τιμήν του στο "Γεντί Κουλέ", όπου παιδιά και φίλοι, η ποδοσφαιρική Ελλάδα ολόκληρη υποκλίθηκε στο ποδοσφαιρικό του μεγαλείο!\nΟ «Γκεραρντάκης», όπως ήταν γνωστός λόγω της μεγάλης του αγάπης για την Ελλάδα και την Κρήτη, γεννήθηκε στις 7 Μαΐου του 1940 στο Μπρούνσουμ της Ολλανδίας. Έκανε τα πρώτα του ποδοσφαιρικά... βήματα στη Φορτούνα Σίταρντ και σε ηλικία 32 ετών αποφάσισε να αποχωρήσει από την ενεργό δράση.\nΔύο χρόνια αργότερα ξεκίνησε την ενασχόλησή του με την προπονητική, μιας και ανέλαβε βοηθός στη Ρόντα, μένοντας για 11 χρόνια, μέχρι το 1985, όταν αποφάσισε να μετακομίσει στη χώρα μας για λογαριασμό του ΟΦΗ. Οι πρώτοι του μήνες στην ομάδα του Ηρακλείου δεν ήταν οι καλύτεροι της καριέρας του, καθώς τα αποτελέσματα δεν ήταν αυτά που θα περίμενε. Όμως, όλα άλλαξαν στο δεύτερο... μισό της πρώτης του σεζόν.\n>> ΔΙΑΒΑΣΤΕ: Ο ΟΛΛΑΝΔΟΣ ΠΟΥ ΕΓΙΝΕ ΕΛΛΗΝΑΣ\n>> ΔΙΑΒΑΣΤΕ: ΠΑΕ ΟΦΗ: «ΔΕ ΘΑ ΣΕ ΞΕΧΑΣΟΥΜΕ ΠΟΤΕ»\n>> ΔΙΑΒΑΣΤΕ: ΤΗΝ ΠΕΜΠΤΗ Η ΕΞΟΔΙΟΣ ΑΚΟΛΟΥΘΙΑ ΓΙΑ ΤΟΝ ΓΚΕΡΑΡΝΤ\nΟ ΟΦΗ κατάφερε να κάνει εξαιρετική πορεία, φτάνοντας μέχρι την έξοδο στην Ευρώπη το 1986, για πρώτη φορά από τη ίδρυσή του. Ακολούθησε η δεύτερη θέση της επόμενης σεζόν, πίσω από τον Παναθηναϊκό, και το 1987 οδήγησε την ομάδα του στην κορυφαία στιγμή της ιστορίας της: την κατάκτηση του Κυπέλλου Ελλάδας, επικρατώντας 3-1 του Ηρακλή στον τελικό του Ολυμπιακού Σταδίου της Αθήνας.\nΆμεσα έγινε το απόλυτο σύμβολο για τους οπαδούς του ΟΦΗ, οι οποίοι έβλεπαν στο πρόσωπό του τον αναμορφωτή του συλλόγου και τον "αρχιτέκτονα" μιας από τις πιο ελκυστικές ομάδες που αγωνίστηκαν στην Α' Εθνική. Ο Ευγένιος Γκέραρντ κατάφερε να μείνει στον πάγκο της ομάδας του Ηρακλείου για 15 χρόνια και έγινε ο μακροβιότερος ξένος προπονητής σε ελληνικό σύλλογο, ενώ, επί των ημερών του, οι "ασπρόμαυροι" γνώρισαν μερικές από τις πιο ένδοξες στιγμές στην ιστορία τους, όπως η πρόκριση στους "16" του Κυπέλλου Κυπελλούχων κόντρα στη Ατλέτικο Μαδρίτης.\nΑποχώρηση από ΟΦΗ\nΤο καλοκαίρι του 2000, τέσσερα χρόνια μετά την απώλεια του Θόδωρου Βαρδινογιάννη, ο Ευγένιος Γκέραρντ πήρε την απόφαση να αποχωρήσει από τον ΟΦΗ, χωρίς ποτέ να χάσει την αγάπη και τη στήριξη του κόσμου. Επόμενος... σταθμός στην καριέρα του ήταν η ΑΕΚ, όπου ανέλαβε χρέη τεχνικού συμβούλου, και την επόμενη χρονιά συνέχισε στην Κύπρο και τον ΑΠΟΕΛ. Όμως, άμεσα επέστρεψε στην Ελλάδα και το 2002 ανέλαβε την τεχνική ηγεσία του Ηρακλή και μετέπειτα της Παναχαϊκής, όπου το πέρασμά του ήταν σύντομο.\nΠαρά την απόσυρσή του από την προπονητική, ποτέ δεν έφυγε μακριά από τον ΟΦΗ και το Ηράκλειο. Μάλιστα, στην αγαπημένη του Ελιά έφτιαξε το σπίτι του, όπου διέμενε με τη σύζυγό του Κατερίνα. Στις 20 Νοεμβρίου του 2017, πριν από μερικές εβδομάδες, το "Γεντί Κουλέ" είχε την ευκαιρία να υποδεχτεί για τελευταία φορά τον αναμορφωτή της ομάδας, στο φιλικό που διοργανώθηκε προς τιμήν του ανάμεσα στα παιδιά και τους φίλους του Ευγένιου Γκέραρντ. Μια αποχαιρετιστήρια συνάντηση όπως του άξιζε... Καλό ταξίδι, Μίστερ... Δε θα σε ξεχάσουμε ποτέ, Ολλανδέ... Ολλανδέ!\nΗ εκπομπή «Μικτή Ζώνη» στις 25 Μαρτίου του 2014 είχε φιλοξενήσει τον Ευγένιο Γκέραρντ, αναβιώνοντας τη «χρυσή εποχή» του Ολλανδού προπονητή, ξυπνώντας μνήμες που μόνο δέος μπορούσαν να προκαλέσουν.\nΑύριο Πέμπτη 4 Ιανουαρίου, στις 2 το μεσημέρι, θα πραγματοποιηθεί η εξόδιος ακολουθία στον Ιερό Ναό του Αγίου Παντελεήμονα στην αγαπημένη του Ελιά.\nΤα παιδιά αλλά και οι πολυάριθμοι φίλοι του Γκέραρντ ετοιμάζονται από κάθε γωνιά να ξαναέλθουν στο Ηράκλειο, προκειμένου να τον συνοδεύσουν στο μεγάλο ταξίδι του.\n«Δε γεννήθηκα εδώ, αλλά εδώ είναι το σπίτι μου. Εδώ έζησα, εδώ θα ζήσω και εδώ θα πεθάνω, σαν Κρητικός», έλεγε ο ίδιος και αυτό θα γίνει...\nΗ σορός του εκλιπόντος θα βρίσκεται από σήμερα στις 6 το απόγευμα στο σπίτι του στην Ελιά.\nΡεπορτάζ: Μαρία Πετρούτσου, Γιάννης Καλιακάκης, Μανόλης Βαρδαλαχάκης


Όταν η ζωή σου δίνει κίτρα … - BitterBooze\nΌταν η ζωή σου δίνει κίτρα …\nΕίναι ώρες που μας βρίσκουν, σχεδόν αθώα, να βγάζουμε τον αποχυμωτή από το ντουλάπι και να αρχίζουμε το στίψιμο. Ίσως και να φταίει ο απρόβλεπτος και γεμάτος εκπλήξεις καιρός που κάνει το χρωματιστό υγρό να γεμίζει τα ποτήρια με θαυμαστά αρώματα, χαρίζοντας μερικές από τις ωραιότερες στιγμές της ημέρας. Αρώματα γεμάτα μνήμες από τον χειμώνα και προσδοκίες για την άνοιξη, που έχουν εμπνεύσει ουκ ολίγες αρμονικές συνεδρίες ανακίνησης και ανάδευσης από δημιουργούς του μπαρ ανά την υφήλιο.\nΠερί εσπεριδοειδών ο λόγος, η προέλευση των οποίων ταυτίζεται με ιστορίες γεμάτες θρύλους. Ιστορίες, αλλά και αντιπαραθέσεις. Μερικοί ερευνητές πιστεύουν ότι αποτελούν αυτόχθονα είδη των υποτροπικών και τροπικών περιοχών της νοτιοανατολικής Ασίας και συγκεκριμένα της Κίνας, της Ινδίας και του Μαλαισιανού Αρχιπελάγους. Πιο πρόσφατες έρευνες τοποθετούν την προέλευση τους στη Νέα Καληδονία, την ανατολική ακτή της Αυστραλίας και τη Νέα Γουινέα. Σύμφωνα με αρχαία κινεζικά χειρόγραφα, η παλαιότερη αναφορά στα κίτρα συμπίπτει με τη δυναστεία Ta Yu (2205-2197 π.Χ.). Εκείνη την εποχή τα εσπεριδοειδή, ιδίως τα μανταρίνια και τα πομέλο, θεωρούνταν δώρα ιδιαίτερης αξίας που προορίζονταν ως αφιερώματα προς την αυτοκρατορική αυλή. Τα λεμόνια, από την άλλη, καλλιεργήθηκαν για πρώτη φορά στην Ινδία.\n"Σε αυτή τη μαγευτική πολυπλοκότητα των κίτρων έγκειται το μυστήριο τόσων και τόσων αναμίξεων και δροσιστικών ποτών που ισορροπούν επιδέξια μεταξύ της οξύτητας, της φρεσκάδας και της γλυκύτητας."\nΑπό εκεί, και με πολύ αργούς ρυθμούς, οι σπουδαίοι αυτοί καρποί εξαπλώθηκαν σε ολόκληρο τον κόσμο περνώντας πρώτα από τη βόρεια Αφρική και τη νότια Ευρώπη. Οι Ισπανοί και Πορτογάλοι εξερευνητές τους μετέφεραν στην Αμερική, δημιουργώντας τα πρώτα περιβόλια στη Φλόριντα στα μέσα του 17ου αιώνα. Στη διάρκεια της επόμενης εκατονταετίας διέσχισαν την ήπειρο για να καταλήξουν αφενός στην Καλιφόρνια, και αφετέρου στις Ονδούρες και στη Μπελίζ. Σήμερα, τα κίτρα καλλιεργούνται σε περισσότερες από 140 χώρες, και συνεπώς η μεταποίησή και το εμπόριό τους έχει αυξηθεί σημαντικά, κάνοντάς τα τους σημαντικότερους καρπούς στον κόσμο.\nΤα μοναδικά αρώματα και ο ιδιαίτερος γευστικός χαρακτήρας του κάθε είδους και των πολλών ποικιλιών εσπεριδοειδών, οφείλονται στις διαφορετικές συγκεντρώσεις οξέων. Τα πιο κοινά από αυτά είναι το κιτρικό, το σουκινικό και το μηλικό οξύ. Οι ουσίες αυτές βρίσκονται αναμεμιγμένες με ιδιαίτερα πολύπλοκα αιθέρια έλαια εντός της χυμώδους σάρκας του καρπού, καθώς και των χιλιάδων μικροσκοπικών θυλάκων που βρίσκονται στην φλούδα. Το σουκινικό οξύ είναι κυρίως γνωστό για τον ρόλο που παίζει στη διαμόρφωση της γεύσης των μήλων. Το κιτρικό οξύ προσθέτει τις φρουτώδεις νότες, ενώ το μηλικό προσδίδει την απότομη γεύση και την χαρακτηριστική αψάδα της επίγευσης.\nPhoto by ”We Deliver Taste”\nΚαθώς στύβουμε τα φρούτα, η αντίδραση με τον αέρα οδηγεί σε οξείδωση, η οποία δίνει μία επιπλέον αίσθηση πικράδας. Καθώς αφήνουμε το χυμό (ή το κομμένο φρούτο) να επιδρά με το οξυγόνο, αυτή η πικράδα γίνεται ολοένα και πιο έντονη. Από εκεί και πέρα, στο παιχνίδι των χυμών με τους ανθρώπινους γευστικούς πόρους παίζουν τον δικό τους διακριτικό ρόλο διάφορα ένζυμα, λιπαρά οξέα, προφίλ υδρογονανθράκων, μοτίβα φλαβονοειδών και συνθέσεις καροτενοειδών.\nΣε αυτή τη μαγευτική πολυπλοκότητα των κίτρων έγκειται το μυστήριο τόσων και τόσων αναμίξεων και δροσιστικών ποτών που ισορροπούν επιδέξια μεταξύ της οξύτητας, της φρεσκάδας και της γλυκύτητας.\nΌ,τι πρέπει, δηλαδή, καθώς περιμένουμε τον καιρό να ζεστάνει…\n* Σε αυτό το κείμενο, ως ” κίτρα ” αναφέρονται όλα τα έιδη και ποικιλίες του γένους Citrus spp. με τα χαρακτηριστικά αρώματα και τις γεύσεις που προσδίδουν στην οικογένεια των εσπεριδοειδών.\nPhotos by We Deliver Taste\nΤα αρώματα του παραδείσου\nΌλοι μας χρησιμοποιούμε βότανα και μπαχαρικά ως συστατικά που προσθέτουν γεύση και άρωμα στα φαγητά και τα ποτά μας. Φρέσκα...\nΣτον απόηχο του τελευταίου μου άρθρου για τα πατατάκια στο μπαρ, εδώ στο BitterBooze, και για να είμαστε συνεπείς με...\nMediterranean bartending για Τοπική Αυτοπεποίθηση\nΑπό την αρχή της ύπαρξής μας, οι άνθρωποι πάντα στρέφαμε το βλέμμα στη φύση αναζητώντας απαντήσεις στα προβλήματά μας. Αυτή...\n"Όταν η ζωή σου δίνει κίτρα …"\nΔημοσιεύτηκε στις 01/04/2015